qundao/data-zh-poetry huggingface dataset:
枕上闻雨口号
作者：赵执信
朝代：清
体裁：七言绝句

农意欣厌客兴狂，雨声半夜满藜床。浸淫麦脚赴春日，洗涤林梢承晓霜。
柔橹行
作者：赵执信
朝代：清
体裁：古风

纤纤岸草蛩螀鸣，袅袅湖风凫雁声。且前且却似含态，乍断乍连如有情。遥添野响秋山晚，细入离心乡梦短。枕舷倚酒夜厌厌，水阔天低烟月满。
柳梢青·睡起再寄
作者：赵执信
朝代：清
体裁：词

客思厌厌。抛花仗酒，午睡初甘。帘幕风高，铎铃声碎，梦破红酣。起来添著轻衫。对影处、霜侵镜奁。残春去也，多情燕子，犹自呢喃。
柳梢青·赠津门角妓真珠
作者：赵执信
朝代：清
体裁：词

无计枝梧。病身陡顿，春梦模糊。乱惹閒愁，惊开倦眼，斗帐红珠。醉浓不省欢娱。晓镜里、临窥画图。闻道门前，烟波淡沱，杨柳萧疏。
栽杜拟以接梨
作者：赵执信
朝代：清
体裁：七言绝句

春风暂为护根芽，池影先容细碎花。好待他年落香雪，垂垂玉乳满贫家。
栽檍
作者：赵执信
朝代：清
体裁：七言绝句

幽岩远去㔉云移，为爱兰芬与雪姿。莫向官园争物色，深山始有万年枝。
桃源忆故人·咏碧桃花
作者：赵执信
朝代：清
体裁：词

刘郎乍识天台路。溪上桃花无数。几朵浓妆含露。偏解和春语。妖红容易催春暮。从彼燕欺莺妒。不信落花飞絮。绊得东君住。
桐君山
作者：赵执信
朝代：清
体裁：五言律诗

仙人偶休息，名与此山分。何不随黄帝，而来卧白云。荒亭留鹤怨，远浪蹙龙文。好去空岩畔，栽桐长对君。
桐庐
作者：赵执信
朝代：清
体裁：七言绝句

烟袅寒山似在空，三江合处碧濛濛。回舟忽入楼台影，无数人家秋雨中。
梅耦长画幅
作者：赵执信
朝代：清
体裁：七言绝句

只合归与卧一邱，松门萝径足清幽。谁教老树旁边立，黄叶无风也打头。
梦回
作者：赵执信
朝代：清
体裁：七言律诗

万里烟波八尺舠，梦回客意更萧骚。江声夜入枕衾急，帆影晓参云月高。白雁风来迎翡翠，黄桑叶尽熟葡萄。南天阔远秋摇落，归去酣眠对二豪。
梦在吴门李莱蒿侍郎握别云肯思我者惟有君耳寤而怆然遂成绝句
作者：赵执信
朝代：清
体裁：七言绝句

啼乌唤泪落江云，断梦分明太息闻。三十年中万宾客，那无一个解思君。
梦大木
作者：赵执信
朝代：清
体裁：五言律诗

本自长相忆，非因梦始明。如何随落月，迢递到丰城。剑没星虹气，秋添故旧情。壮心与离思，催看二毛生。
樊检讨昆来招同刘郎中省斋梁吉士药亭及南村元孝蒲衣雨中泛舟小港桥
作者：赵执信
朝代：清
体裁：古风

是日天大寒，北风落潮早。郭外霜雨深，水南溪山好。高贤命彩鹢，狂客蹑朱鸟。相与写胜情，殊方事幽讨。寺荒花木荣，地迥人烟少。杯舄淩空明，歌呼动莽渺。酒酣起四顾，海气横八表。诸公济川才，飞动意未了。吾与二三子，仙期缅云岛。东去访泉源，青春长瑶草。
歌舞冈
作者：赵执信
朝代：清
体裁：七言绝句

老尉高居作好春，呼鸾相接海扬尘。青山不肯留黄屋，翠羽时来学舞人。
止酒
作者：赵执信
朝代：清
体裁：五言律诗

年衰万事倦，对酒意多违。自识今能否，谁论昔是非。摄生甘寂寂，颂德尚依依。从此高阳侣，应怜不醉归。
氓入城行
作者：赵执信
朝代：清
体裁：古风

村氓终岁不入城，入城怕逢县令行。行逢县令犹自可，莫见当衙据案坐。但闻坐处已惊魂，何事喧轰来向村。锒铛杻械从青盖，狼顾狐嗥怖杀人。鞭笞榜掠惨不止，老幼家家血相视。官私计尽生路无，不如却就城中死。一呼万应齐挥拳，胥隶奔散如飞烟。可怜县令窜何处，眼望高城不敢前。城中大官临广堂，颇知县令出赈荒。门外氓声忽鼎沸，急传温语无张皇。城中酒浓馎饦好，人人给钱买醉饱。醉饱争趋县令衙，撤扉毁阁如风扫。县令深宵匍匐归，奴颜囚首销凶威。诘朝氓去城中定，大官咨嗟顾县令。
氓入城行
作者：赵执信
朝代：清

村氓终岁不入城，入城怕逢县令行。行逢县令犹自可，莫见当衙据案坐。但闻坐处已惊魂，何事喧轰来向村。锒铛杻械从青盖，狼顾狐嗥怖杀人。鞭笞榜掠惨不止，老幼家家血相视。官私计尽生路无，不如却就城中死。一呼万应齐挥拳，胥隶奔散如飞烟。可怜县令窜何处？眼望高城不敢前。城中大官临广堂，颇知县令出赈荒。门外氓声忽鼎沸，急传温语无张皇。城中酒浓馎饦好，人人给钱买醉饱。醉饱争趋县令衙，撤扉毁阁如风扫。县令深宵匍匐归，奴颜囚首销凶威。诘朝氓去城中定，大官咨嗟顾县令。
水调歌头·题李廷尉出猎图
作者：赵执信
朝代：清
体裁：词

弧矢丈夫志，射猎正秋冬。从者亦骑骄马，手自挽强弓。爱听箭如鸱叫，不觉鼻尖出火，耳后乱生风。一片晓霜白，千里晚霞红。瀚海上，梦泽畔，雪山东。北平飞将，封侯无相敢称雄。试领天家熊虎，立净草间狐兔，归报未央宫。他日认君处，麟阁画图中。
江上别张潮州二首·其一
作者：赵执信
朝代：清
体裁：五言律诗

寒烟上初日，双照客凄然。江水自流海，春风分放船。君归教鳄徙，我去伴鸥眠。挥手不得语，高帆相背悬。
江上别张潮州二首·其二
作者：赵执信
朝代：清
体裁：五言律诗

连宵一樽酒，强笑不胜倾。以我思家意，知君恋子情。蔘苓随地觅，梨栗肯教争。况是关人处，春深乳燕声。
江上逢乡人归
作者：赵执信
朝代：清
体裁：七言律诗

霜枫落叶暮江头，南信风飘北水流。浦外渔歌催短景，樽前齐语起离愁。三秋独送还家客，万里仍依上濑舟。好去津亭问殷羡，何妨聊作寄书邮。
江上阻风
作者：赵执信
朝代：清
体裁：古风

放舟下瓜步，江远海天逼。初曦将宿阴，缭绕绚秋色。林声发惊响，野水动平碧。风从东南来，欲荡邗沟直。新潮复大上，急雨更交射。徒闻捩舵勤，进寸退乃尺。屡因欹岸转，渐与颓波即。心豁津树横，目慑洲烟坼。中流本雄旷，足逞冯夷力。霆雷无节奏，龙怪有跳踯。是时凭舷人，快意危畴昔。翻思造化功，不在通南北。涛澜可恒怒，舟楫愿终隔。截然燥湿分，倏尔往来息。土风不相移，民患从兹释。天听方喧豗，长谣竟何益。
江城子
作者：赵执信
朝代：清
体裁：词

停桡注目小桥湾。晓妆鲜。倚门阑。欲得从容，故故弄渔竿。应觉篷窗人有意，瞋与笑，两难安。羞眸试掷脸微丹。远增怜。近何缘。约略芳心，如线引波澜。飘瞥相逢知不忘，今夜月，恰团圆。
江岸竹林板屋石路下属注目者久之
作者：赵执信
朝代：清
体裁：五言律诗

脩竹连江色，谁家屋数椽。翠侵檐侧出，烟没径空悬。耽隐思投足，乘流不系船。遥知俯视者，亦羡我悠然。
江梅驿偶成
作者：赵执信
朝代：清
体裁：七言绝句

海南风物向谁誇，归去羞看岭路斜。却对梅花满枝子，人言荔子此时花。
池上归兴四首·其一
作者：赵执信
朝代：清
体裁：七言律诗

三年池上斸萧莱，手种荷花今再开。老柳久抛青眼送，故山屡趣白头回。杜陵潭北终须去，庾信江南剧可哀。未免违他慈氏戒，连宵桑下苦低徊。
池上归兴四首·其三
作者：赵执信
朝代：清
体裁：七言律诗

经年坐卧小楼中，日夕支颐望不同。乱洒松声枫叶雨，平翻麦浪菜花风。池光浸牖天如镜，林影穿帷月似弓。最是勾留魂梦在，画船居岸桂成丛。
池上归兴四首·其二
作者：赵执信
朝代：清
体裁：七言律诗

郊居风味赋来真，不道元非土著身。尽室儿童音语换，比邻鸡狗应声驯。门当粳稻关晴雨，溪有鱼虾结主宾。莫待秋风刚舍去，紫菱红芡倍留人。
池上归兴四首·其四
作者：赵执信
朝代：清
体裁：七言律诗

卜筑初心拟隐沦，投林挥手莫逡巡。漂摇屋宇惭新主，老大文章想替人。远海忽传珠徙日，高梧长忆凤栖晨。书窗映竹题诗处，未必官奴与扫尘。
池上桂花重九前始放
作者：赵执信
朝代：清
体裁：五言律诗

微雨暮来过，楼窗香自生。枝头少女定，池面上弦明。物色三秋逝，淹留一径成。故丛黄绽否，近节倍含情。
池北构室略如舟制小楼冠壁极望平楚日夕旷然可尽雪月之趣
作者：赵执信
朝代：清
体裁：古风

思光贫无屋，牵船却上岸。永叔作舫斋，高文世争羡。近来巧规制，但欲侈轮奂。往迹偶相循，胜境时自献。兹庐亦人居，岁月几迁换。垣墉暧蔽亏，牖户荒漫漶。清晖日晃漾，咫尺不可见。我来运新裁，无计改旧观。故交数敦迫，合力佐营办。因材幸不乏，辟地复何惮。初矜外间敞，渐觉内清宴。遂就佳檐楹，水木洒然变。四窗终日开，城郭充近玩。山影墨池中，人声碧天半。昔贤欣颉顽，幽赏恣昏旦。秋月正徘徊，稻香复烂漫。过从素心人，文酒期无间。雪际剡棹轻，花时渔路远。暂成避地踪，未适逃名愿。倘披高士编，应愧梁鸿传。
池荷五月已花是九家弟盆池中物去秋八月取之沉诸水而破其盆今年计可大盛报家弟订饮赏之约
作者：赵执信
朝代：清
体裁：古风

园亭水木久益佳，自矜不数吴中家。南头池方一百步，其中讵可无荷花。去岁经营殊草草，澄泓坐待惭鱼鸟。闻汝空斋荷正芬，有花却值无主人。呼童冲晓相舆致，一朵伶俜露将坠。不辞地迥近清寒，且向波深作红媚。水仙从此住中央，拥雪抛春养暗香。渐喜林风翻翠盖，俄惊山雨洗新妆。时序舒迟夏才半，菡萏离离踰旧观。从拚三月水云中，身坠莲房梦淩乱。知汝疏慵罢出门，好乘凉月访黄昏。床头幸有多瓻在，偿取分香老瓦盆。
沁水使院望石楼山雪
作者：赵执信
朝代：清
体裁：古风

孤峰压城头，雪色落屋瓦。高堂收众阴，目极天四下。空烟寒欲开，晚云散如泻。远见群山来，莽莽乱奔马。长松分岩谷，猛虎凭城社。入夜风怒号，居人畏中野。行役良苦辛，山川自萧洒。怅望听深更，踌躇引杯斝。
河传
作者：赵执信
朝代：清
体裁：词

秋近。芳兰传信。永日空斋。故应偏为主人开。衔杯。称幽怀。春前误被东君见。荒吴苑。蝶妒蜂犹恋。好裁红锦护氛氲。争教取次闻。
河庄戏题
作者：赵执信
朝代：清
体裁：古风

欲知太行摧车道，扶羊岭头雪初晓。欲知蜀栈天低路，青石关前冬已暮。深山犯难谁相从，吴儿使马如扰龙。不如倚柁听歌好，淄水尘沙愁杀侬。
沿湖山行至灵隐寺上韬光庵四首·其一
作者：赵执信
朝代：清
体裁：五言律诗

东南行欲遍，苦爱此湖山。落手扁舟稳，随身一杖间。信抛空碧外，独去翠微间。惟有林和靖，春深觉往还。
沿湖山行至灵隐寺上韬光庵四首·其三
作者：赵执信
朝代：清
体裁：五言律诗

蔬圃斜分径，松门正对泉。奇峰悬异域，积翠蔼诸天。粥鼓斋厨日，风铃落院烟。无因参玉版，步屧且翛然。
沿湖山行至灵隐寺上韬光庵四首·其二
作者：赵执信
朝代：清
体裁：五言律诗

塔意似相要，幽寻避六桥。人家兼竹静，野径带沙遥。湖势回逾媚，岚光近未消。不须清磬引，自识岭岧峣。
沿湖山行至灵隐寺上韬光庵四首·其四
作者：赵执信
朝代：清
体裁：五言律诗

竹暗禽如引，苔深径欲封。两峰遥对雨，三竺乱闻钟。湖影山腰出，游人树杪逢。西溪隔年约，惆怅付云松。
沿湖山行至灵隐寺上韬光庵四首赠门人张逸峰坦因呈其尊人鲁庵霖且以为别四首·其一
作者：赵执信
朝代：清
体裁：五言律诗

携手望秋旻，此行欣识君。谁知沧海月，近接泰山云。雅意黄花澹，浮踪白雁分。空惭向衰暮，何以答殷勤。
泊修仁水口对新月
作者：赵执信
朝代：清
体裁：五言律诗

今夜三枫月，离家四上弦。天池何处徙，北斗不胜悬。舟楫欹韶石，衣裳入木棉。却寻过岭路，归梦满风烟。
泊南池
作者：赵执信
朝代：清
体裁：五言律诗

雨过城隅净，分明杜老诗。停桡就森木，况值晚凉时。秋浅风生细，湖平月上迟。相逢无白也，何处说襟期。
泊吴阊遇吴江徐电发釻以小舟游虎邱共饮话旧二绝句·其一
作者：赵执信
朝代：清
体裁：七言绝句

江城梅雨挂帆迟，欸乃声中遇故知。却向名山重携手，松寮苔径夕阳时。
泊吴阊遇吴江徐电发釻以小舟游虎邱共饮话旧二绝句·其二
作者：赵执信
朝代：清
体裁：七言绝句

艇子飘摇似此身，深杯照影并无尘。閒评廊庙将烟水，何许堪容澹荡人。
泊常山明日将山行
作者：赵执信
朝代：清
体裁：七言律诗

北客南来掷马鞭，渐于水宿得安便。忽逢楚越相参处，无数青山阻进船。麋鹿定寻筇杖约，凫鹥犹傍柁楼眠。此身牢落如秋色，不择江风与岭烟。
泊广信怀冯三躬暨
作者：赵执信
朝代：清
体裁：古风

高溪碧玉流，石濑戛我舟。偶随豫章客，欲向彭蠡游。江湖本无主，客游亦无期。夜泊信州郭，忽知秋气悲。一杯亭上月，独照离忧发。渺渺不能止，绵绵思公子。
泗上亭
作者：赵执信
朝代：清
体裁：七言律诗

汉祖遗墟古道旁，秋波东去管兴亡。骊山气向沙邱尽，泗水云连芒砀长。豪吏宁知季成事，沐猴安得帝归乡。贾生漫会歌风意，前席无缘问四方。
泛杨城湖
作者：赵执信
朝代：清
体裁：七言绝句

春江屈注漾澄波，门趁无风有日过。薄暮回帆觉船重，酒边乡思载来多。
泛海言怀
作者：赵执信
朝代：清

忽登万斛舟，如蹑长鲸背。寄身入无涯，旷览乾坤态。潮动风色遒，棹急云光碎。潜通云气游，迥出人境外。千山相簸荡，六合欲横溃。顿觉丧我吾，何知齐小大。幼安漂泊久，谢傅襟情在。谁发小海讴，回帆引雄概。
泛海言怀
作者：赵执信
朝代：清
体裁：古风

忽登万斛舟，如蹑长鲸背。寄身入无涯，旷览乾坤态。潮动风色遒，棹急云光碎。潜随元气游，迥出人境外。千山相簸荡，六合欲横溃。顿觉丧吾我，何知齐小大。幼安漂泊久，谢傅襟情在。谁发小海讴，回帆引雄槩。
泰山下作
作者：赵执信
朝代：清
体裁：古风

昨行泰山东，白云蓊天门。但疑霄汉近，岂谓冈峦尊。今晨路南转，北面朝丈人。秋风生西极，万里开朝暾。披豁盛大容，摆簸雷雨痕。洗然耳目前，赫矣神灵存。两观耀日月，指顾引越秦。三溪郁参差，秀色相吐吞。左映万碧瓦，松柏晴犹昏。禅亭久芜没，辇道方增新。右拥千寻壁，瀑布悬天绅。冉冉水帘垂，一一白鹤驯。喷薄冰玉碎，腾攫蛟龙伸。谁掬沧海波，濯此青嶙峋。匡庐抱银河，失意空南奔。眇兹峄与蒙，亭亭复云云。我如蓬藟士，意外睹九阍。崴嵬但睨视，虎豹无轻嗔。平生几緉屐，咫尺惭逡巡。终当结茅宇，长与神房邻。
浣溪沙
作者：赵执信
朝代：清
体裁：词

深屋莺声即渐调。薄寒花性不胜娇。相看赢得是无憀。促膝传杯禁永夕，牵衣强笑问明朝。此情终竟若为消。
浣溪沙·同前
作者：赵执信
朝代：清
体裁：词

欹阁平桥碧玉潭。山光水色写雕檐。银河垂处翠相衔。荷气中间深酒榼，烟波侧畔隐渔庵。卿卿是否似江南。
浣溪沙·秋思
作者：赵执信
朝代：清
体裁：词

寒雨声声滴小窗。清宵偏是到秋长。愁人犹自滞江乡。宿酒醒来难续梦，孤衾薄处早惊霜。此时争道不思量。
浣溪沙·赠小妓玉姿
作者：赵执信
朝代：清
体裁：词

榴火当筵照玉人。芙蓉意态柳精神。歌声无影惹香尘。倚酒添娇腮晕重，背灯抛笑眼波春。斟量无分住西邻。
浪淘沙
作者：赵执信
朝代：清
体裁：词

深屋小溪隈。倦眼惊开。东风吹闷避金钗。消受纤纤双腻玉，撩乱传杯。红烛影徘徊。酒满香怀。桃花糁雪上春腮。记得横波娇欲溜，几为侬回。
浪淘沙·同前
作者：赵执信
朝代：清
体裁：词

微雨过庭墀。新绿离披。玉人和笑近郎时。何物比将娇与巧，燕子莺儿。杯趁晚风移。漏鼓参差。云间细闪月如眉。灭烛解襟香泽散，一石何辞。
海潮庵
作者：赵执信
朝代：清
体裁：五言律诗

万里青莲色，虚空拥化城。人随海鸟至，僧带磬声迎。梵呗潮相应，楼台蜃不争。登临悟无住，浑欲厌浮生。
海潮庵观出月
作者：赵执信
朝代：清
体裁：古风

晚潮碧黤黮，寒月金玲珑。谁持琉璃盘，捧出蛟龙宫。方圆随想像，根蒂生空濛。黏云欲飞动，蘸水聊从容。长风荡千山，夜色明万重。幸依系象前，得窥顾兔踪。披怀倒冰壶，扬袂拂桂丛。七宝待修合，相期跨星虹。
涉七十二河
作者：赵执信
朝代：清
体裁：古风

犯晓指前途，天清雨气散。回瞻孤城际，遥出大河岸。山势郁屯云，水声激流电。波荡巨石奔，滩坼地轴转。居人能向导，小驷颇趫悍。扬鞭乱流去，直与惊湍战。圆浪欲没鞍，轻沤时及面。浮沉溯众川，攀缘望绝栈。岂惜衣履濡，宁辞登涉倦。斜阳向晚放，驿舍炊烟乱。有如异国归，遥天见乡闬。马饥仆亦痡，水尽山未断。候吏不须迎，前驰已如箭。
涉淄水感怀
作者：赵执信
朝代：清
体裁：七言绝句

鼓瑟吹竿岂自由，少年卤莽长年羞。而今不作齐门客，才溯清淄最上流。
淮安城西泛舟
作者：赵执信
朝代：清
体裁：五言律诗

名城银瓮西，数顷碧玻瓈。舟上平桥迥，波衔雉堞低。秋林空露杪，夕照不分堤。他日怀今雨，香尘扑马蹄。
淮安客舍题感
作者：赵执信
朝代：清
体裁：七言律诗

伏波惯作贾胡留，偏向山阳一夕休。长老无缘重问讯，少年何必共言愁。凋空桃李松应凛，食到鱼虾虎亦羞。况复归心似清济，寒烟一道贯河流。
淮安感旧
作者：赵执信
朝代：清
体裁：七言律诗

三日维舟楚水滨，重城出入剧酸辛。乍过衢陌疑前路，几历门庭失故人。便恐苍山都化冢，剩怜碧海未扬尘。不辞忍泪还同醉，年少争依隔世身。
清平乐
作者：赵执信
朝代：清
体裁：词

侬家何处。家傍真娘住。脸晕花光腰束素。占断碧山红树。当杯半晌留连。背人一笑相关。从此天涯魂梦，长教著暮灯前。
清平乐
作者：赵执信
朝代：清
体裁：词

莺残花冷。往事休重省。乾鹊声声呼酒醒。报到仙居非迥。旧愁新喜难分。无缘飞渡江云。从此心头眼角，依前著个人人。
清平乐·同前
作者：赵执信
朝代：清
体裁：词

晓窗晴暑。黯淡巫山雨。宝镜晶明香一缕。故傍新妆耳语。轻衣乍退妖红。微波暗逗春浓。坐觉双蛾颦久，芳心更属谁浓。
清明
作者：赵执信
朝代：清
体裁：七言律诗

乡曲相将作寒食，弟兄无恙共清明。雨馀花柳逢人好，春半溪山信意行。上国尘埃聊复涤，中宵魂梦不须惊。持杯酹向山英道，莫遣移文斥姓名。
清明后大雪
作者：赵执信
朝代：清
体裁：七言律诗

泠泠鹤语溯唐尧，卯酒微曛抵敝貂。冰雪陡侵三月迅，阳春恍忆十年遥。有知社燕飞飞晚，无幸园花灼灼凋。借问汉廷贤丙吉，八荒寒遍若为调。
清明登云门山
作者：赵执信
朝代：清
体裁：古风

云门山势春云横，回冈簇起如箫笙。中间石气忽决坼，古镜照耀悬窗棂。下临齐城月华满，桂树掩映江山形。凭阑驻马每望见，恐是阊阖无由登。童年结愿堕世网，归来始得寻青冥。郭门南畔踏芳草，天气正喜清而明。仄径延缘讶破碎，颠厓近逼增峥嵘。群松离立类阍者，闯然欲与人争行。山风四吹变烟雾，却疑鸾鹤缤纷迎。空潭古洞閟幽境，待我拄杖传铿訇。门中掉臂忽自笑，虎豹不怒天关宁。檐牙错落殿交角，胜地往往栖神灵。王母蛾眉飒霜雪，众仙杂佩璆锵鸣。弇州山人好声势，残碣剩遣伧荒惊。高亭削壁览题记，千年吾爱曾空青。悠然会意谁与语，溪桃涧柳空含情。衔杯枕石纵独卧，游人但怪颜何赪。连峰西去浮落日，归心远目相牵萦。城闉回首动暝色，大星一点留光晶。通天匙钥倘可乞，我欲翻飞朝太清。
清江浦雪中饮同年杨芝田大鹤寓斋
作者：赵执信
朝代：清
体裁：七言律诗

十年相见大河干，倍忆春明离别难。形影似怜新解组，鬓毛应笑旧弹冠。舟冲霰雪归犹远，门对流澌住未安。老向天涯且同醉，休论尘海足波澜。
渡江
作者：赵执信
朝代：清
体裁：五言排律

晓霁开江路，秋风动海门。波涛天不极，舟楫道斯存。游子苦无著，榜人相与言。地吞三楚尽，水汨百川浑。帆席轻云飏，舲船渴骥奔。烟姿媚南服，山意改中原。时事歌黄鹄，佳期望白蘋。逃名终泛宅，浪迹莫招魂。荷芰衣前制，澄清志漫论。祇应羡诗老，持节问岷源。
渡江指金山示舟中
作者：赵执信
朝代：清
体裁：古风

晓帆翩翩下瓜步，风引鸣钲入江雾。乱霞红与日留连，寒浪碧于天晚暮。轻舠平进疑不前，后岸潜移惊屡顾。中流水落见潆洄，大海潮归罢冯怒。长年舞棹指南徐，稚子登舻迎北固。金山独立出江妃，翠袖明妆澹容与。高楼绮疏迷故栖，欹磴彫阑敞仙路。可能划境绝游人，便合将家就中住。
渡江舟中示儿逊
作者：赵执信
朝代：清

海日江烟弄晓晴，渔舟斜引乱帆轻。旧游如醉三年觉，豪气和潮一昔平。勋业已甘充水手，儿童但解问山名。岂知摇落西风候，庾信频来赋未成。
渡沂水即目
作者：赵执信
朝代：清
体裁：七言绝句

水落风高沙满天，板桥摇动剧于船。风波恶处亭亭立，白露飞来乍可怜。
渡河
作者：赵执信
朝代：清
体裁：古风

浊波腾蹙轰雷吼，百万惊龙尽东走。片帆巧坐西风头，眼瞥弦开箭过手。长年轻趫空自誇，山翁变色愁且嗟。借问高人长啸意，正临秋水诵南华。
游伯绩东园
作者：赵执信
朝代：清
体裁：五言律诗

不知门径处，黄叶自成堆。是尔种瓜地，为余携酒来。秋风生水曲，霜月转城隈。已遂十年约，重倾九日杯。
游沧浪亭六首·其一
作者：赵执信
朝代：清
体裁：七言绝句

碧波涸尽芰荷空，落落危桥一径通。小阜孤亭浑不改，石枰斜抹夕阳红。
游沧浪亭六首·其三
作者：赵执信
朝代：清
体裁：七言绝句

初辟榛芜便结庵，诗翁何意伴瞿昙。而今会得经营巧，身后刚容住一龛。
游沧浪亭六首·其二
作者：赵执信
朝代：清
体裁：七言绝句

春风旧垒几绸缪，海燕归飞不耐秋。敢是自来还自去，主人终竟属湖州。
游沧浪亭六首·其五
作者：赵执信
朝代：清
体裁：七言绝句

曲榭深堂宛转安，朱棂碧瓦照荒寒。御书亭子喧卑外，别起高楼直北看。
游沧浪亭六首·其六
作者：赵执信
朝代：清
体裁：七言绝句

梁苑相如故倦游，谩誇文酒擅风流。平台未是题诗处，留待当筵菊部头。
游沧浪亭六首·其四
作者：赵执信
朝代：清
体裁：七言绝句

南禅台殿未全崩，剩遣游人感废兴。白傅藏诗无觅处，山门赢得卖茶僧。
游碧落洞
作者：赵执信
朝代：清
体裁：古风

乱峰走山幽，绝壁开天罅。恍然金银宫，疑向蓬壶借。杳冥积云日，阖辟生昼夜。洞户拥惊霆，飞泉就中泻。虚明所照映，万象森相射。络岩乳倒垂，翼石枝交亚。纷纶霓羽衣，腾闪龙虬驾。知有世间人，隔波欲前迓。低徊抱琴踪，雅志牵婚嫁。挥手岭海间，兹游独堪诧。
湖上
作者：赵执信
朝代：清
体裁：五言律诗

重来清绝处，容易惜馀春。泼眼晴湖水，如逢旧识人。山容动明媚，柳色转鲜新。顾揖桐江叟，此堪垂钓缗。
湖心亭
作者：赵执信
朝代：清
体裁：五言律诗

亭开缘近郭，日日足招寻。人起随波兴，湖生避世心。秋蛇蟠处满，春燕坐来深。借问林和靖，邻居耐赏音。
满庭芳题迟归集
作者：赵执信
朝代：清
体裁：词

漱玉佳人，扫眉才子，春风陌上归迟。藐姑冰雪，争肯污胭脂。爱写楼头烟雨，诗囊底、细袅心丝。令人忆，妆添病减，闲坐独吟诗。佳期。星汉杳，王郎狡狯，偷得支机。料深闺镇日，但树降旗。一卷天孙云锦，焚香读、我亦情怡。鸱夷子，湖山花月，珍重共西施。
满江红·题仲翰村雪龛图
作者：赵执信
朝代：清
体裁：词

何许容龛，在岱北、淄西山雪。其中有、诗人一个，心肠孤洁。烂醉狂吟长放浪，尘容俗状都销灭。任三春暖意夏炎威，寒无别。清梦里，何刘接。高屐底，方蓬列。拚乡关隔断，烟波吴越。妙绘偏从閒处赏，佳名浑似前生揭。是王维、曾现画师身，今双绝。
满江红·题吴门陆莱臣秋亭图
作者：赵执信
朝代：清
体裁：词

寒雨空斋，但共对、萧然四壁。谁画出、生绡小幛，清泉白石。解道江南秋色好，狂夫亦是山中客。料凄迷、千里欲归心，惟余识。高卧里，嫌岑寂。久别后，愁抛掷。看茅亭浑似，身曾游历。几度西风吹梦去，惊魂无那檐间滴。到重阳、一倍染相思，霜林赤。
潍水咏古
作者：赵执信
朝代：清
体裁：古风

芙蓉城外秋萧洒，古渡寒波渺东下。舟人犹说淮阴功，墟里空存柏栏社。昨过瀰水按图经，大耿差堪淩邓贾。如何人杰冠萧张，不得云台姓名写。列侯未保及身荣，刘氏齐王许谁假。白水真人赤帝孙，当代应羞汉恩寡。拟将潍水上游沙，烧作未央前殿瓦。
潮州凤凰洲
作者：赵执信
朝代：清
体裁：七言律诗

江上洲平沙水碧，何年曾见凤凰飞。偏宜晴日望山海，直上高楼当翠微。云际清歌人命酒，春前绿草客思归。凭谁添入閒风景，脩竹满川梧四围。
潮州昌黎庙碑东坡手书者久亡后人摹刻者亦毁拗斋砻石要余书之因系以诗
作者：赵执信
朝代：清
体裁：古风

潮阳文物区，韩公实肇造。至今牛斗间，光焰缠遗庙。汤汤恶溪流，鳄尾不返掉。峨峨笔架峰，嘉树留他耀。庭阴映江空，碑势挟山峭。苏公振雄词，言大而体要。仰追申吕生，深契天人奥。衣公云锦裳，骑龙发长啸。两公于二代，日月迭为照。陋儒肆谤讥，吾意甘洒扫。游踪接后尘，适愿忘绝徼。残碣手摩挲，悲吟向同好。使君苦要余，炫弄嫫母貌。宁辞白茅藉，从被青云笑。我拟谢尘赏，春风理归棹。孤琴南海头，寄此千秋调。
灵隐后山
作者：赵执信
朝代：清
体裁：古风

幽寻越禅扃，相期罄心目。常令饶胜情，自与佳境属。峰壑望忽无，蔽天但脩竹。飞光玲珑来，襟袖漾微绿。古苔上屐齿，危径有断续。宛转深丛中，前后失遥瞩。僧扉亦间开，小构引空曲。清磬落笕泉，因风乱琴筑。何年列磴石，倦憩堪投足。感昔共兴怀，镂名遍青玉。攀跻疑路穷，欲却不可复。惊见长林梢，浮浮数间屋。洞天倏变现，寻丈在一掬。便合谢同游，兹焉蹑仙躅。
点绛唇
作者：赵执信
朝代：清
体裁：词

莫忘前期，浮花浪蕊知难定。误人薄倖。总为三春病。曲巷重经，雨过斜阳净。还相映。旧时门径。风弄黄杨影。
燕归梁
作者：赵执信
朝代：清
体裁：词

柳飐桃花点细尘。燕子掠来新。轻盈愁杀小腰身。风际态，月中痕。画阁留痕，雕梁无主，软语泥东君。他时纵使得相亲。浑不是，此番春。
牛山西麓温泉
作者：赵执信
朝代：清
体裁：古风

崔嵬万古邱，石腹出清泚。不知华清池，水色何如此。我来饮琼液，临去洗尘耳。浊秽乃名高，于兹识所止。
王南村重寓虎邱旋之西湖访其表弟钱塘令·其二
作者：赵执信
朝代：清
体裁：七言绝句

钱塘明府贤中外，应向花前说故乡。莫只临波爱君子，忘忧容易入秋霜。
王竹村招饮北郭园亭
作者：赵执信
朝代：清
体裁：五言律诗

幽径万琅玕，森沉夏欲寒。酒人爱亭馆，诗客赏林峦。画舫清池外，红桥绿树端。斜阳连北郭，金碧一横看。
王羲文自扬州再至
作者：赵执信
朝代：清
体裁：古风

前年相见江干雪，去年相送霜林月。祗今就我及深春，桃花柳花迎故人。萧条客舍住经时，我不饮酒君无诗。日夕高谈不知厌，绳床竹杖俯清池。畴曩追寻足哀乐，此意要令儿辈觉。春光冉冉随流去，投老留君复几度。
王西涧招饮见余风鸢之什病其一字喜而易之即席呈谢
作者：赵执信
朝代：清
体裁：五言排律

谁解攻吾短，平生君尚存。便应师一字，何减和千言。古道浮云薄，风诗野水浑。高歌空郢市，下客满齐门。善病知方药，离居重酒尊。终期来卜宅，细律老同论。
王鍊师之洞庭东山因寄所主席氏
作者：赵执信
朝代：清
体裁：古风

羡君家傍林屋居，碧琉璃上开精庐。偶经殿陛一噀酒，归卧烟霞惟著书。我欲携筇远相访，莫釐峰下恣来往。闻道松云拥翠微，此中岂有尘埃想。长抱心情奈病何，洞天窈窕许谁过。淩秋遥见赤松子，直驾苍虬劈白波。
生别离为友人作
作者：赵执信
朝代：清
体裁：古风

生别离，奈病何。枕边一掬泪，江上千里波。秋风吹陇鸟，却向来时道。岂不识将归，随君异乡好。浓妆剩今夕，香阁失前晓。镜里十年容，君看一时老。妾意长缠绵，君情宁弃捐。愿移君病著妾体，宛转君前不辞死。
生查子
作者：赵执信
朝代：清
体裁：词

明妆竞早梅，弱态分新柳。乍见我偏怜，再见卿知否。归心动若烟，春思浓于酒。无计写柔情，倚醉携纤手。
生查子
作者：赵执信
朝代：清
体裁：词

轻寒避酒卮，好手移弦柱。细腻引歌声，一个鹂留语。无心得笑时，有托通辞处。已自不胜情，更对黄昏雨。
田庄赠十一弟
作者：赵执信
朝代：清
体裁：五言律诗

结屋偎青壁，当门界白沙。山云千亩乱，溪月一条斜。饭美蔬厌雨，楼香枣送花。比年康乐思，对尔欲无涯。
田横寨咏古
作者：赵执信
朝代：清
体裁：七言律诗

骨换黄金赤骥趋，何烦绝海觅龙刍。但令和氏能知玉，谩道齐门总滥竽。舍客三千两鸡狗，岛人五百一头颅。凭谁寄问重瞳子，死到虞兮更有无。
留仲生
作者：赵执信
朝代：清
体裁：七言律诗

去年怅望往来舟，今日荒斋独尔留。濠上乐鱼偕惠子，竹间羁马得之罘。珠辞合浦还应误，璞匿荆山献已羞。眼见虫沙满城郭，休从户外觅交游。
留别远复卧病
作者：赵执信
朝代：清
体裁：七言律诗

卯酒鹅黄夜蜡红，留连话别未悤悤。惊心归客成衰久，回首情交在病中。入舍空多弹铗士，同车无复抱关翁。相思此后肠何似，汶水千回却向东。
病目自嘲
作者：赵执信
朝代：清
体裁：七言律诗

昏眸老尚曳心旌，云母屏风就里生。韦卓便应传道术，文昌那敢竞诗名。信抛大地烟花色，遥接高天日月明。旧友能来慰离索，醉歌犹爱有声情。
癸丑上元后病中作
作者：赵执信
朝代：清
体裁：七言绝句

老为欢伯意踌躇，路向穷时地有馀。零落梦魂灯月后，膏盲始是道人居。
登超然阁望虞山方苦雨不得游
作者：赵执信
朝代：清
体裁：古风

栋宇开向山，云烟坐盈阁。良朋许追攀，美酒恣盘礴。清言殊未厌，长眺忽不乐。荏苒十六年，英灵责前约。岚光见掩映，瀑水想喷薄。幽踪石崩奔，清梦松拿攫。霪霖故遮笼，病客就束缚。无计限篮舆，何心任芒屩。似闻破山院，已失昔兰若。胜境亦靡常，今兹俨成昨。诸君意惓惓，留我纵欢谑。新霁指佳期，逡巡未能诺。
百花洲
作者：赵执信
朝代：清
体裁：古风

雨濯云水气，春荡葭菼烟。隔城见江波，爱此鱼鸟閒。寄言莳药翁，迟我当来还。
眼儿媚·留别吴妓耿四娘
作者：赵执信
朝代：清
体裁：词

越来溪上午烟浓。心事去留中。翻怜住久，从看天远，肯放杯空。他乡又作匆匆别，愁对翠眉峰。三分春思，两番幽梦，一点秋风。
督亢怀古
作者：赵执信
朝代：清
体裁：古风

燕丹昔逃秦，身免怨未雪。千金求死士，快意期一决。徒逞匹夫愤，焉知霸王烈。我闻燕先王，筑台市骏骨。晚得昌国君，雄心一朝豁。全齐七十城，纷如槁叶脱。但隆郭隗里，不洒田光血。岂有熊罴臣，轻试虎狼穴。可怜易水上，壮士冲冠发。事败国旋亡，寂寞名未灭。
知儿愚不禄
作者：赵执信
朝代：清
体裁：古风

人来无汝书，问知汝病久。忆我临行言，汝命系于酒。汝弟昨独返，强笑神憯悽。新婚胡不恋，我意默已疑。重翻家中书，渐觉心了了。举室相掩覆，不向老夫道。我从学道来，所期在忘情。未能得病愈，岂肯使忧生。汝既不我听，我何为汝哀。天地风波恶，梦中汝莫来。
石公刻所著海外纪游集未竟余因以观海诗属之复有此赠
作者：赵执信
朝代：清
体裁：古风

巨海汇东南，兹惟天地薮。古今相波涛，万象入涵负。疑是造化源，永与虚空守。岂复世间人，智力能挹取。偶藉君中书，顿忘身刍狗。不觉荒忽形，遂为耳目有。师应异国请，持杖历南斗。杯前罔象趋，钵底毒龙吼。我登之罘巅，十月群灵走。貌得三神山，烟云落吾手。高吟非酬和，万里互先后。譬如悬黄钟，噌吰同一扣。朅来此相见，欣赏意良厚。海山长啸时，却忆无斯友。仙城多好事，传诵略上口。随时遣流布，投报任琚玖。别期我已卜，大业谁不朽。他日俯鲸波，相思各回首。
石门县晤吴青坛顾诗城二同年诗城皤然矣青坛学道而意境殊不佳诗以慰之
作者：赵执信
朝代：清
体裁：七言律诗

语儿亭边开竹林，故人潦倒来披襟。黄冠白发讶相见，莼菜鲈鱼秋正深。我邀酒徒同钓艇，卿无瓠落犹蓬心。天台高高携手去，一度石梁何处寻。
石门泉
作者：赵执信
朝代：清
体裁：七言绝句

春风薇蕨首阳田，洗耳清流亦偶然。一自沉香有遗浦，更无人解饮贪泉。
示善相人曾翁
作者：赵执信
朝代：清
体裁：七言律诗

入洛英姿早出尘，天涯憔悴二毛新。忘情未必非吾辈，不相应知是至人。嵇阮形骸从土木，鄂褒图画冠麒麟。百年且作千秋语，记取相逢见在身。
社日
作者：赵执信
朝代：清
体裁：七言绝句

浓花有信烦风伯，微雨何缘乞社公。莫上高楼看柳色，春愁多在暮山中。
福山县就同年陈踽庵宿语次及长安故人
作者：赵执信
朝代：清
体裁：五言律诗

入门一长揖，相见海山间。把酒对明烛，何如畴昔颜。宁辞我独醉，聊与子同閒。已结紫霞侣，空怀青琐班。
秋光
作者：赵执信
朝代：清
体裁：七言律诗

解道渊明日夕佳，秋光次第列山家。薄寒潋潋浮云叶，细雨濛濛养豆花。螺髻千峰争渲黛，蝉声万树半拖霞。橘中不羡商山乐，况乃飘摇上海槎。
秋尽日感怀
作者：赵执信
朝代：清
体裁：七言律诗

西望寒山千里秋，飘飖身落海东头。壮心岂为金丹误，往岁空将玉舄留。不觉衣裳侵霰雪，遥怜车马拥松楸。清霜事毕黄花了，明日新成一种愁。
秋憩轩赠海宁陈副使傅岩世安
作者：赵执信
朝代：清
体裁：五言律诗

幸自城中隐，于人息外求。前荣虚受日，小沼净涵秋。有子续书卷，留宾分酒筹。逍遥君已领，鹏鴳任同游。
秋暑口占
作者：赵执信
朝代：清
体裁：七言绝句

尘氛热恼避无门，短壑层冰役梦魂。无语收身北窗下，清凉元只此中存。
秋暮吟望
作者：赵执信
朝代：清
体裁：诗

小阁高栖老一枝，闲吟了不为秋悲。
寒山常带斜阳色，新月偏明落叶时。
烟水极天鸿有影，霜风卷地菊无姿。
二更短烛三升酒，北斗低横未拟窥。
秋热
作者：赵执信
朝代：清
体裁：古风

西风不作力，大火张馀威。雷雨呼莫应，毒热来非时。七月月向尽，午汗已去肌。昨夜梦颠倒，谓是初炎曦。晓窗日泼眼，如临洪炉窥。翻身欲起避，衾簟黏胶𥻿。洒扫就厞隐，娇儿啼相随。藏冰日十市，怒詈来何迟。暑寒代有常，奚由失其宜。太宽以猛济，遗爱传良规。琴瑟忌专一，改弦待工师。敢持区区意，仰诉皇天慈。
秋蕊香·同前
作者：赵执信
朝代：清
体裁：词

眉黛新秋娇姹。衫袖轻盈低亚。缥囊缃帙空盈架。不载人心中话。幽情应惜花将罢。抛杯斝。花枝合在红颜下。秋老红颜不谢。
秋谷夜雨
作者：赵执信
朝代：清
体裁：七言律诗

幽栖清梦著烟萝，奈此秋宵积雨何。岂是乱泉添响急，非关深谷贮风多。千峰势极趋沧海，三径心期接绛河。情兴尚堪冲晓在，满林飞瀑满溪波。
秦生言宁海州七真人故居烟霞洞者中有鸟其声云归山好令闻者作出世想至夜则杜鹃满山悲啼不绝令人凄然肠断道人并谓之仙禽余闻此语漫成口号
作者：赵执信
朝代：清
体裁：七言绝句

世人劳梦复劳形，鸟语相嘲不遣停。才唤归山又催去，阿谁解向寂时听。
积雨寄稼民弟方同在此庄
作者：赵执信
朝代：清
体裁：古风

同为岳阳人，屋宇相参差。如何十日雨，迢递成天涯。登楼见场圃，麦积高离离。盈村泥活活，芒屩无所施。山云蓊然起，群峰不相知。门前流浪水，倏去如风驰。晨朝揽镜叹，浊酒思共持。努力保百年，永与稼穑期。
移床
作者：赵执信
朝代：清
体裁：古风

移床就池上，未许便清凉。所爱夜不寐，荷花时送香。竹近有露气，柳疏多月光。妻孥与烟火，渐远渐相忘。
端午抵扬州假寓于使院之前鹾贾之馆颇宽洁有竹数十竿
作者：赵执信
朝代：清
体裁：古风

图归触炎暑，中路仍滞留。就喧与居卑，岂复郊原幽。芜城百万家，皋庑不可求。江山一区隔，花月千载羞。犹喜鹾使者，避我停真州。门前荒草积，日夕鼓吹休。纷飞附臭蝇，奔散当车牛。遗此虚閒馆，可以坐待秋。庭前有此君，风雨相绸缪。主人不愿识，聊比王子猷。
答十一弟缓庵见怀因寄诸弟四首·其一
作者：赵执信
朝代：清
体裁：五言律诗

问讯山中况，能来领略不。屋庐从草草，水木故修修。禾稼十分雨，峰峦三日秋。凭君试遥度，此境尚堪留。
答十一弟缓庵见怀因寄诸弟四首·其三
作者：赵执信
朝代：清
体裁：五言律诗

自有琴樽乐，还将妇孺俱。敲针任螭虎，说稼与清娱。多事佣舂隐，何心击缶呼。朝来感怀抱，岩畔见茱萸。
答十一弟缓庵见怀因寄诸弟四首·其二
作者：赵执信
朝代：清
体裁：五言律诗

案酒溪鱼小，充蔬野菌香。行依林作幛，醉爱月临床。秋浅宜新健，山深纵老狂。閒寻高士传，若个足相方。
答十一弟缓庵见怀因寄诸弟四首·其四
作者：赵执信
朝代：清
体裁：五言律诗

荷汝殷勤意，连朝懒报书。耻争鸡鹜食，坐使脊令疏。好月相延伫，荒庭与扫除。应携远山色，归去慰离居。
答洪昉思吴舒凫
作者：赵执信
朝代：清
体裁：七言律诗

云泥踪迹半生尘，湖海襟情一梦新。天下应无他胜地，眼中能得几高人。邺侯井畔葑成径，伍相潮头月满轮。祇合香山并玉局，能将文采照千春。
简南村余与汪叟绝久矣·其一
作者：赵执信
朝代：清
体裁：七言绝句

分泉已谢檀香井，乞火谁过师子林。传语留侯须好觅，山边黄石是黄金。
简南村余与汪叟绝久矣·其二
作者：赵执信
朝代：清
体裁：七言绝句

祗凭灵语接神君，宛若无精续冠军。青鸟飞来岁星去，白头父老梦中闻。
篆水楼夜饮
作者：赵执信
朝代：清
体裁：七言律诗

游目偏宜傍海天，高楼夜上更悠然。流波遥作方圆折，明月全收上下弦。客似閒云信来往，杯将清漏共留连。主人肯借匡床卧，坐遣蓬壶到枕边。
索纸行
作者：赵执信
朝代：清
体裁：古风

君不见相如病免过临邛，人前车骑犹雍容。程卓何知重文士，偶缘令客来趋风。丈夫无财亦无势，枚马重生不能一钱值。剩将书札动交游，落落明珠暗中弃。多生宿垢根尘现，老以虚名殉笔砚。临池却忆永浮屠，一字时人输五万。近来不拟徒挥毫，微润聊且慰啼号。眠中吴儿讵得尔，日日门前空索纸。穷交旧识理则然，金穴铜山情最鄙。公等不以财事人，才人何苦虚辛勤。金帛与文字，分不两相亲。文星敛光避钱神，烟霄失据粪壤尊。胡为乎，长卿四壁羞文君，千金万里来长门。寥寥一赋狗监闻，天子飘飘欲淩云。同时在廷无比伦，赤车驰檄声雷奔。富人匍伏献笑颦，姓氏反赖相如存。我今卜居迫荒村，鹑衣鱼釜三寒暄。所与往还惟贱贫，一彼一此枭鸾分。吟诗作字强缤纷，讥评赏誉皆狂昏。逝将归去北海滨，退笔瘗向青山根。南望但见波沄沄，此中墨沈千秋新，公等龊龊何足云。
细雨渡江
作者：赵执信
朝代：清
体裁：古风

江雨已无时，归心坐汗漫。移舟方暝阴，鼓柁遂平旦。风威乍衰歇，潮势小淩乱。放目极东溟，收神投北岸。往来三十年，自许知津惯。讵料大江中，脩途有迁变。畴昔谭家洲，云树浩沃衍。上天下息壤，横割中流半。西来万里波，迫蹙强回旋。金山复后逼，对垒日挑战。蛟龙束约中，盘礴每腾窜。行舟出其间，纡折避湍悍。长年互手语，过客疑梦幻。矫首望名蓝，蜃市忽隐见。近知阳侯意，拟使桑田换。水弱能侵蚀，地久易涣散。俄然失洲渚，不假走雷电。潮涛如鼓舞，鱼龙亦矜炫。直驰赴海门，千里一飞箭。平平扬子渡，去险就清宴。浮玉倍分明，金碧堆素练。何人解乡导，路绕三山面。帆摇塔影迷，掉戛阑干遍。列牖与篷窗，相依乍宛转。我时临船舷，妇子同赏叹。昔来所指似，今者充近玩。兼存溯游兴，不苦攀跻倦。江山具宾主，烟雨荷祖饯。胜境况创辟，离情弥眷恋。归语曾游人，南风起遥羡。
绝句
作者：赵执信
朝代：清
体裁：七言绝句

万里海风吹片雪，紫皇一笑电光开。霜寒岁晚梧桐老，饥凤啾啾何处来。
绝句
作者：赵执信
朝代：清
体裁：五言绝句

住山情未厌，奈此城中节。山月苦随人，天明不成别。
翁云木饷酒及凫
作者：赵执信
朝代：清
体裁：古风

我闻东西山，下临三万顷。人参水仙居，地与洞天并。常通缥缈梦，虚对明月影。欲往畏风涛，披图但引领。君过诧灵胜，比日听清省。伻来致醇醪，一啜得隽永。慧山光自隐，南浔气莫逞。恐是林屋开，琼液漏尘境。残灯共微酣，竟夕失孤冷。更见素盘中，珍禽灿双颈。身手郁未试，口腹默已幸。终拟纵幽探，况烦屡勤请。春波带冰消，烟棹当风整。期君梅花时，香雪满诸岭。
老仆自故乡来省候
作者：赵执信
朝代：清
体裁：五言律诗

投箸闻人至，中怀讵得舒。残年亲旧仆，久客怯乡书。弟侄存亡隔，田畴水旱馀。飘零尚多累，愧尔远求余。
老僧复宗来唁
作者：赵执信
朝代：清
体裁：七言绝句

山僧踏雪过山翁，老病同栖隙影中。说著存亡浑障碍，只将无语破顽空。
耿明府再枉山居奉留小饮
作者：赵执信
朝代：清
体裁：七言律诗

伏雨霾来径倍荒，乱蝉聒处日犹长。频教仙令过愚谷，始信閒人住醉乡。白水青山围促席，紫茄红苋侑飞觞。前驺莫便施衔辔，门外秋晴涧草香。
胥江晓泛有怀南村
作者：赵执信
朝代：清
体裁：七言绝句

寒烟漠漠曙江平，柔橹何心有送迎。忽忆隔窗人草草，渡头和月唤船声。
腊日
作者：赵执信
朝代：清
体裁：五言律诗

腊日暖于春，深杯引醉频。始疑寒雪意，似惜敝裘人。官阁梅千点，他乡月两巡。简书倥偬会，间杀未归身。
自张秋漾舟至济宁即事口号四首·其一
作者：赵执信
朝代：清
体裁：七言绝句

閒倚樯竿学榜歌，翛然身世入渔蓑。无端一夜孤篷雨，比似山窗听更多。
自张秋漾舟至济宁即事口号四首·其三
作者：赵执信
朝代：清
体裁：七言绝句

黄公垆近同游远，消息难凭可奈何。分水津头逢汶鲤，南书多定北书多。
自张秋漾舟至济宁即事口号四首·其二
作者：赵执信
朝代：清
体裁：七言绝句

天和远水共冥冥，司业清歌落洞庭。斜日登舻望秋色，君山何似蜀山青。
自张秋漾舟至济宁即事口号四首·其四
作者：赵执信
朝代：清
体裁：七言绝句

湖堤新涨不分陂，船满城阴放溜迟。半夜月明闻笑语，江南江北两迷离。
自济宁至清江浦舟中杂诗六绝句·其一
作者：赵执信
朝代：清
体裁：七言绝句

上闸下闸春水平，大船小船衔尾行。樯间神鸦忽双落，堤畔官蛙时一鸣。
自济宁至清江浦舟中杂诗六绝句·其三
作者：赵执信
朝代：清
体裁：七言绝句

湖上残秋隔岁情，雪芦霜树映妆成。渔歌唤起扁舟梦，独倚篷窗看晚晴。
自济宁至清江浦舟中杂诗六绝句·其二
作者：赵执信
朝代：清
体裁：七言绝句

历历千艘北上天，南音入耳总堪怜。微风忽逼吴侬语，却忆昌亭夜唤船。
自济宁至清江浦舟中杂诗六绝句·其五
作者：赵执信
朝代：清
体裁：七言绝句

虚传银汉接黄流，迢递天孙不可求。云锦织裳成几许，文星无数傍牵牛。
自济宁至清江浦舟中杂诗六绝句·其六
作者：赵执信
朝代：清
体裁：七言绝句

桃花浪落失残春，鹢首风高阻去津。三老惯知河伯意，金钱偏与赛夫人。
自济宁至清江浦舟中杂诗六绝句·其四
作者：赵执信
朝代：清
体裁：七言绝句

柳带浓烟千顷新，年年空护锦帆春。祇今飞絮凭谁管，惟有随波上下人。
自郡归多病索居两月未尝著笔雪后将赴新城遽成长句
作者：赵执信
朝代：清
体裁：七言律诗

病来诗思不胜秋，红叶黄花索莫休。出郭即知山意好，闭门恐向北风愁。所嗟龙性常牵俗，岂为瑶车慕远游。会得高人佳兴否，雪中驴子灞桥头。
自龙游至衢州杂感四绝句·其一
作者：赵执信
朝代：清
体裁：七言绝句

石子斓斑界縠文，凭舷弄水到西曛。溪山合让严陵好，祇爱今朝不受云。
自龙游至衢州杂感四绝句·其三
作者：赵执信
朝代：清
体裁：七言绝句

人间胜负能销骨，仙客迟留只烂柯。樵叟归来应有语，可知无奈斧斨何。
自龙游至衢州杂感四绝句·其二
作者：赵执信
朝代：清
体裁：七言绝句

每听滩声忆鼓鼙，张公端是称须眉。于今姑蔑馀秋色，不见西风掣大旗。
自龙游至衢州杂感四绝句·其四
作者：赵执信
朝代：清
体裁：七言绝句

白首清风琴鹤俱，千秋作计信公迂。都来鹤瘦琴材薄，直得儿孙一饱无。
舍弟三人各自其庄至
作者：赵执信
朝代：清
体裁：古风

城中聚族居，兄弟良足欢。深林有曲枝，积水多涛澜。朅来掩山扉，孤鸿下长川。岂不耽閒寂，对食恒怃然。今者二三子，并至谁招延。皆言小麦熟，从事场圃间。山中一月雨，高垄生流泉。持䥥空踯躅，沽酒聊缠绵。暮霞何澹泊，西南起炊烟。出门指村墟，阡陌相接连。幸蒙先人力，各保百亩田。春秋恣往来，晨夕欣盘桓。锥刀诚可鄙，文史宁尽捐。苟能勤耕穫，亦未虚岁年。无以子衿诗，而易蟋蟀篇。
舟中忆内
作者：赵执信
朝代：清
体裁：七言律诗

孤舟独夜感春华，乡里牵人道里赊。鸟语如人催去急，刀环似月趁波斜。苦将红豆閒抛子，遥意青灯病对花。十亩暖风三径雨，几时归到种胡麻。
舟中观英德濒江诸山
作者：赵执信
朝代：清

毒溪收乱流，炎海纵轻装。群山似相识，左右献奇状。赫如鲸波怒，云雪立叠浪。灿如季伦豪，青锦排步障。气郁水木秀，势倚霄汉壮。横江失全照，急景迷定向。高帆忽飞动，远目屡得丧。谁知英灵姿，竞进无苟让。顾望姿恢诡，登临阻雄旷。幽岩落钟声，结想烟霞上。
舟中观英德濒江诸山
作者：赵执信
朝代：清
体裁：古风

毒溪收乱流，炎海纵轻装。群山似相识，左右献奇状。赫如鲸波怒，云雪立叠浪。灿如季伦豪，青锦排步障。气郁水木秀，势倚霄汉壮。横江失全照，急景迷定向。高帆忽飞动，远目屡得丧。谁知英灵姿，竞进无苟让。顾望恣恢诡，登临阻雄旷。幽岩落钟声，结想烟霞上。
舟中阻风寒甚饮博罗所赍酒却寄明府王静斋同年
作者：赵执信
朝代：清
体裁：五言律诗

别酒难成醉，携樽独上船。客过长至后，寒逼大风前。不羡高斋夜，雄谈动四筵。真成狂贺监，水底恣酣眠。
舟中题别四首·其一
作者：赵执信
朝代：清
体裁：五言律诗

移家行不易，犹傍越来溪。但道兴亡忽，难将去住齐。旧交知落落，前路觉凄凄。晓月偏无赖，抛人独向西。
舟中题别四首·其三
作者：赵执信
朝代：清
体裁：五言律诗

远闻吴季子，高义至今空。自许言辞热，相矜酒䏑工。情输船尾柁，事系渡头风。道是华胥国，元来一梦中。
舟中题别四首·其二
作者：赵执信
朝代：清
体裁：五言律诗

频年居北郭，岂是卜南村。唱和无一友，招邀能几门。程书困毛颖，止酒病文园。此际成追忆，中怀已不存。
舟中题别四首·其四
作者：赵执信
朝代：清
体裁：五言律诗

久住我自厌，将行人罕知。黄金怜汨没，青翰喜推移。地岂千年改，才应二陆遗。如何相送处，不见一篇诗。
节候
作者：赵执信
朝代：清
体裁：七言律诗

今年节候太支离，独有閒人次第知。暑似饥鹰恋鞲久，凉如隐士出山迟。昨来一雨醒尘梦，陡觉清秋赴夙期。日午当窗看竹色，微风捲绿入帘帷。
芍药
作者：赵执信
朝代：清
体裁：七言律诗

阅尽繁华委地空，独将姿格领薰风。已拚富贵藩篱外，渐入烟霞仿像中。水畔丛深惊洛艳，雨馀香重厌春工。一从品作姑山雪，悔向扬州识相公。
芟竹
作者：赵执信
朝代：清
体裁：五言律诗

抱节久相于，因多自剪除。一朝窗影瘦，昨夜雨声疏。不惜衰晚日，翻怜移植初。新梢当户好，著意九秋馀。
花田
作者：赵执信
朝代：清
体裁：七言绝句

凄迷云雪绕昌华，尽是刘郎解语花。犹有芳香未销歇，可怜烟草玉钩斜。
苏州府学杂题四绝·其一
作者：赵执信
朝代：清
体裁：七言绝句

南园千亩任流萤，谁为王家更勒铭。一种迎春与消暑，时人剩上道山亭。
苏州府学杂题四绝·其三
作者：赵执信
朝代：清
体裁：七言绝句

合向宫墙厕一隅，廿年遗爱倍沾濡。后来好事思邻并，却是千金买得无。
苏州府学杂题四绝·其二
作者：赵执信
朝代：清
体裁：七言绝句

五柳风流自得师，争教刘白敢同时。木兰堂里分明道，千古清香属左司。
苏州府学杂题四绝·其四
作者：赵执信
朝代：清
体裁：七言绝句

短篱破屋广文贫，竹径蔬畦野客亲。落日西风闻鼓角，披襟无限庾公尘。
苦热二十韵
作者：赵执信
朝代：清
体裁：五言排律

共道今年热，三吴得未曾。蚩尤初燀赫，阏伯故凭陵。威借融风扇，骄看赤日升。九霄炉上覆，万汇甑中蒸。避地知无处，深居转不胜。昼长惟兀兀，夜寂更懵懵。始觉衣冠累，徐将饮啖憎。汗多头雨渍，气极腹烟腾。垢腻随身具，胶黐触手增。诗书浑再火，枕簟谩如冰。惯浴情淫水，耽眠目悸灯。樊笼拘户牖，刀箭战蚊蝇。羽扇救时相，瓷瓯耐久朋。裸裎真足法，剥啄底须应。醉与昏相倚，棋因病不矜。差胜趋府吏，深愧住山僧。老柳依朝荫，空池爱晚泓。时宽暂苏息，吟苦远师承。人境都如梦，天心讵可凭。遥遥问霜雪，几日始相乘。
苦雨
作者：赵执信
朝代：清
体裁：七言律诗

湿云无赖压荒烟，时遣轰雷入醉眠。黯黯山城惟积水，沉沉夏日更如年。骄龙逆作穷秋气，赤帝空持大火权。莫问郊原骑马路，碧苔青草总堪怜。
英德西郊由峨眉冈至圣寿寺下涵晖谷望南山作
作者：赵执信
朝代：清
体裁：五言律诗

积雨暗江郭，不知青翠浓。寺门隐深竹，涧道袅疏钟。北客惊春早，南山为我容。应寻读易子，持杖历云峰。
茏葱竹
作者：赵执信
朝代：清
体裁：五言绝句

池上绿翛翛，轩窗映更幽。夜深烟月好，记取凤来游。
药石水
作者：赵执信
朝代：清
体裁：古风

大泽亘万壑，雪瀑生金泉。飞流不东注，逶迤林薄间。海中有灵药，帝力不可干。神人故相靳，地气郁欲宣。葳蕤被幽谷，馥郁滋长川。微风引香远，皎日临波寒。公沙饮白鹤，此事昔所传。突兀青山台，秀色明霜天。我欲褰裳去，服饵遂忘还。且复进一掬，尘襟倘可捐。
荷叶杯
作者：赵执信
朝代：清
体裁：词

道是放情花酒。信否。閒澹近风流。馀生未合付温柔。休摩休。休摩休。
荷叶杯·同前
作者：赵执信
朝代：清
体裁：词

开得名花满径。相映。略似玉人无。艳红双脸白肌肤。香透薄罗襦。婀娜风前微步。回顾。含笑折兰蕤。芳心应是小鬟知。团扇晚凉时。
莱州咏古
作者：赵执信
朝代：清
体裁：七言绝句

天光尽处指神洲，碧海丹霞万里秋。千古雄心百年恨，三山亭北是沙丘。
莱阳雨夜对酒赠同年张伯绩兄弟
作者：赵执信
朝代：清
体裁：七言律诗

高城吹角引严霜，良夜开樽共烛光。傍海鱼龙多出没，方秋雷雨更苍凉。年华荏苒看篱菊，身事萧条寄醉乡。家在蓬山云卧稳，故人且莫叹沧桑。
获鹿至井陉道中三首·其一
作者：赵执信
朝代：清
体裁：五言律诗

城边沙水路，数里入山村。高处云封屋，秋来草没门。牛羊缘涧远，童稚避人喧。却听樵歌返，前峰日已昏。
获鹿至井陉道中三首·其三
作者：赵执信
朝代：清
体裁：五言律诗

晓日不照地，群峰方障天。行人听鸡起，鸟道接河悬。远树犹藏雨，高城半出烟。秋来无限思，牢落付山川。
获鹿至井陉道中三首·其二
作者：赵执信
朝代：清
体裁：五言律诗

驱马指榆水，晚阴山雨来。前村一点火，倦客意悠哉。犹隔数峰远，还从深树回。暗中闻犬吠，始见竹篱开。
菩萨蛮
作者：赵执信
朝代：清
体裁：词

宫妆笑罢高鬟侧。罗襦醉后微香湿。送我到床前。情知常独眠。抛人何处去。月映淩波步。留梦竟无成。酒醒天已明。
菩萨蛮
作者：赵执信
朝代：清
体裁：词

新晴天色催归急。飘萧行李迎寒日。团扇渐凄凉。匆匆书几行。临分聊命酒。执辔还携手。安得与卿卿。芳樽千日倾。
菩萨蛮·同前
作者：赵执信
朝代：清
体裁：词

波光摇曳亭亭塔。画船明月相逢恰。比塔似侬情。一层还一层。红灯明玉手。笑语香生酒。催别怨晨钟。乍欢成梦中。
菩萨蛮·同前
作者：赵执信
朝代：清
体裁：词

澄江极望平如掌。清秋多少离人想。淼渺一帆开。当年向北来。高亭临紫翠。画阁烟中闭。林际有新霜。爱他深夜凉。
菩萨蛮·戏简张辅公
作者：赵执信
朝代：清
体裁：词

残更梦著玻璃枕。微凉晓沁鸳鸯锦。道是醉连宵。如何酒易消。主人情似月。明处偏教缺。不上浣烟楼。烟多只结愁。
萤火
作者：赵执信
朝代：清
体裁：诗

和雨还穿户，经风忽过墙。
虽缘草成质，不借月为光。
解识幽人意，请今聊处囊。
君看落空阔，何异大星芒。
葛溪
作者：赵执信
朝代：清
体裁：五言律诗

曾淬芙蓉色，寒波照眼明。人间干莫尽，天上斗牛横。剩有匡庐畔，双峰插紫清。拟将欧冶子，西去问丰城。
蓬莱阁望诸岛歌
作者：赵执信
朝代：清

君不见不周崩摧地维裂，东南海溅共工血。千山万山皆平沈，鳌撑无力海水深。女娲拣石炼天色，余块累累向空掷。落处蓬莱浅且清，看当霜雪寒逾碧。长山西接沙门长，鼍矶北去凌苍苍。牵牛灭没见尻臂，大竹小竹争颉颃。或如星槎堕河汉，或如古鼎腾光芒。鱼鼋戢戢尽昂首，云霞历历森成行。余者琐细不足数，鸥浮鹭立参微茫。雄观何年付高阁，丹丘县圃檐间落。云卧分明见凤麟，天飞真拟骖鸾鹤。惊风飒飁碣石来，银涛连山中划开。漂摇岛屿相摩戛，激荡海底生轰雷。登高望远心易哀，黄昏白日须臾催。半城烟火下山路，身是仙人被放回。
蓬莱阁望诸岛歌
作者：赵执信
朝代：清
体裁：古风

君不见不周崩摧地维裂，东南海溅共工血。千山万山皆平沉，鳌撑无力海水深。女娲拣石炼天色，馀块累累向空掷。落处蓬莱浅且清，看当霜雪寒逾碧。长山西接沙门长，鼍矶北去淩苍苍。牵牛灭没见尻臂，大竹小竹争颉颃。或如星槎堕河汉，或如古鼎腾光芒。鱼鼋戢戢尽昂首，云霞历历森成行。馀者琐细不足数，鸥浮鹭立参微茫。雄观何年付高阁，丹邱县圃檐间落。云卧分明见凤麟，天飞真拟骖鸾鹤。惊风飒飒碣石来，银涛连山中划开。漂摇岛屿相摩戛，激荡海底生轰雷。登高望远心易哀，黄昏白日须臾催。半城烟火下山路，身是仙人被放回。
蓬辣滩
作者：赵执信
朝代：清
体裁：古风

烈风送奔滩，跌宕入新险。遥收百里听，近慑千夫胆。林壑势回薄，云日气苍惨。腾波尽起立，巨石屡惊闪。寒雷闭厚地，积怒时一撼。半帆舒鸟翼，疾下不容掩。回思赣江平，坐羡楫师敢。何必岁悤悤，远游本多感。
薄薄酒
作者：赵执信
朝代：清
体裁：古风

薄薄酒，胜茶汤，不信试酌与君尝。云阴月黑旅夜长，孤灯照梦隔故乡，轻寒被体如雪霜。此时细引不成醉，栩栩自觉春风香。拟陪瑶池宴，高冠揖穆皇。玉女八九人，紫霞劝天浆。不然沉香亭，戏草清平章。玉手玻瓈碗，葡萄艳晶光。人生待此始痛饮，便应长跪辞杜康。借使昔游曾快意，梦之帝所安可常。
蘧大夫墓
作者：赵执信
朝代：清
体裁：古风

车声辚辚及阙止，卫灵夫人识君子。可怜荒土不分明，千古弥瑕共埋死。因知往迹多湮沉，下马陌头霜草深。尺寸偶然留姓氏，武公康叔渺难寻。
虎邱暮归小舟口号
作者：赵执信
朝代：清
体裁：七言绝句

稻花菱叶满流波，秋色其如夕照何。暝泛不知柔橹乱，前川微月雁声多。
虎邱玉兰传是齐梁间物
作者：赵执信
朝代：清
体裁：七言绝句

春风不恋梵王家，绣岭荒凉绀殿斜。西望六朝文物在，辛夷閒放最高花。
虎邱留别相送诸子·其一
作者：赵执信
朝代：清
体裁：七言绝句

北风何意阻归舟，海涌山前半日留。转觉离心剧杨柳，寒梅初发小桥头。
虎邱留别相送诸子·其三
作者：赵执信
朝代：清
体裁：七言绝句

白舫青楼习醉翁，湖山花月兴何穷。经游一一俱无恙，赢得临行似梦中。
虎邱留别相送诸子·其二
作者：赵执信
朝代：清
体裁：七言绝句

更与诸君各尽觞，拟将酩酊敌凄凉。文通多事关人别，管领销魂只杜康。
虎邱留别相送诸子·其四
作者：赵执信
朝代：清
体裁：七言绝句

梅雨菰烟处处宜，前身自笑是吴儿。即看相送人如许，不信参差隔梦思。
虞山有吾谷谷中枫林甚盛将往观而诸子请俟明日余不可遂载酒游焉夜归辄雨逮晓弥甚为长句简同游者
作者：赵执信
朝代：清
体裁：古风

枫林萧森新得霜，虞山佳处云锦张。昨来挐舟隔十里，暝色为我开纁黄。晨朝故人许乡导，举趾倏欲从风翔。临行胡然有改计，道傍筑舍空回遑。郭门西去不五里，讵要卜吉仍舂粮。胜境到眼弃不取，山灵应笑痴非狂。烟溪一棹舣谷口，幽径顿入秋茫茫。万夫罗列何崒嵂，乱霞飞堕纷披猖。丹砂翠羽不可别，交枝动影争斜阳。何年高人参造化，手植巨丽留山冈。青女有情妙点染，惨澹耻与春颉颃。我曹寄身殊恍忽，绛宫碧落仙人乡。同来少长数得七，潦倒谁是籍与康。中林累累见邱墓，对此安得辞壶觞。昏夜呼火照豪举，灯烛映树收光芒。醉归挥手兴未尽，后期一昔宁荒唐。东轩静卧雨惊梦，犹疑落叶投匡床。天明起坐忽自笑，始愿若失今难偿。人生快意及旦暮，莫令事过徒感伤。诸君畏湿幸不出，他时秋雨莫相忘。
虞美人·同前
作者：赵执信
朝代：清
体裁：词

园林南畔荷香起。玉貌临池水。柳枝娇小未成阴。知否恁时相见已留心。而今十载重相见。犹是雏莺燕。灯前鬓影枕眉痕。便道司空见惯也销魂。
虞美人·赠吴中酒妓
作者：赵执信
朝代：清
体裁：词

前年曾醉昌亭月。小字人争说。冶城词客最多情。遥向玉钩斜畔唤卿卿。今年喜得频携手。风味浓于酒。斗教别恨上眉尖。我亦抛将魂梦到江南。
蝶恋花·题画扇留别蕊枝
作者：赵执信
朝代：清
体裁：词

秋老家山红万叠。何意淹留，断送重阳节。醉里情怀空自结。弯环低尽湘帘月。总为相逢教惜别。明月风帆，乱落霜林叶。暮雨迷离天外歇。寒花付与纷纷蝶。
蠡口
作者：赵执信
朝代：清
体裁：七言绝句

扁舟吴越恣回环，剩吊遗墟杳霭间。一种鸱夷随水去，涛江号怒五湖间。
行十八滩中
作者：赵执信
朝代：清
体裁：古风

滩行日百转，转转山四围。寒流中屈曲，郁怒不自持。秋凛肃杀威，陆发龙蛇机。回风地底来，雹雨皆倒飞。乱石势腾攫，狞恶各异姿。似嗔舟船逼，列阵前相追。篙师工避就，色授颐指挥。蓄力争毫发，同心生坦夷。游人阅奔峭，快意耽幽奇。秋云摇水壁，杉竹森下窥。弄波情无极，棹月愿犹违。夕阳驻西岭，为我延晴晖。
行十八滩中
作者：赵执信
朝代：清

滩行日百转，转转山四围。寒流中屈曲，郁怒不自持。秋凛肃杀气，陆发龙蛇机。回风地底来，雹雨皆倒飞。乱石势腾攫，狞恶各异姿。似嗔舟船逼，列阵前相追。篙师工避就，色授颐指挥。蓄力争毫发，险途生坦夷。游子阅奔峭，惊定翻耽奇。秋云摇水壁，杉木森下窥。弄波情无极，棹月愿犹违。夕阳驻西岭，为我延清辉。
行次丹阳登舟口号二绝句示庆·其一
作者：赵执信
朝代：清
体裁：五言绝句

野旷日曈曈，轻尘扑袂红。蹇驴浑不进，应是打头风。
行次丹阳登舟口号二绝句示庆·其二
作者：赵执信
朝代：清
体裁：五言绝句

归梦迷挥策，连宵属岱云。吴歈转柔橹，重向月中闻。
行次乐社念协两儿却从后至盖自故乡来迓亦以雨夜泊湖墅舟相近而不知也
作者：赵执信
朝代：清
体裁：古风

湿云初散兰陵道，乾鹊登桅唤清晓。舟人息□理帆蒲，归客凭舷玩烟草。忽从远岸闻招呼，急足追奔似飞鸟。回看一艇三数人，半翳低篷难了了。须臾二子过船来，相与喜笑还惊猜。中途寄语教坐待，何事悤悤轻往回。答言小向扬州住，眼见长江心欲渡。朝朝倚柁问篙师，夜夜悬灯认津树。昨日晨过吴市门，妇孺皆言已归去。却凭关吏指分明，宛在前宵同泊处。是时大雨如翻盆，船船相并不相闻。讵知岐路生梦寐，一寸波光万里分。老夫垂头长太息，由来物理无穷极。天地山川反覆时，父子当前不能识。何况悠悠世上情，空驰南北劳吾生。正逢午霁解维好，互语家园我卧听。
行香子·不寐书怀
作者：赵执信
朝代：清
体裁：词

坐拥书城。自占寒厅。向晴窗、不厌凄清。新来渐觉，触拨愁情。但夜偏长，酒易醒，梦难成。故国盈宁。胜侣逢迎。且安心、何用牵萦。昏眸倦耳，有底堪憎。是乱鸡啼，残月影，远钟声。
被酒赠踽庵
作者：赵执信
朝代：清
体裁：古风

陈生意气何卓荦，每谓古人今可作。馀力间出为新诗，清响夐然动寥廓。壮怀方拟淩云烟，刚胆翻令怯杯酌。应缘造物忌豪雄，恐尔狂酣摇五岳。我从放后拙言词，不遣悲吟赴谣诼。酒兵积渐亦已疲，犹令偏师且前却。昨携短策逐鸿蒙，西风吹背霜侵脚。始过东武后昌阳，随处虚船自漂泊。旧知不弃邀我食，一一盘筵致珍错。径将海国比屠门，总使甘鲜换藜藿。饥肠虽充如有亡，意外新醅失前约。浊贤接迹来无时，强饮终羞鸬鹚杓。朅来访子之罘阳，但欲高歌激海若。清樽入手忽信眉，一洗胸中九秋恶。怪君不饮有厚藏，正似束书置高阁。投辖便为十日欢，留宾立尽千金橐。寒山萧条云压城，缺月微茫夜传柝。听君吟诵鹤唳天，看我沉酣鱼纵壑。人生适意贵当前，梦扰魂惊真龊龊。常持美酒对故人，多事祖洲求大药。
西城别墅十三咏为阮亭侍郎作 其一 石帆亭
作者：赵执信
朝代：清
体裁：古风

孤亭拥石帆，百雉列高岸。达人休天钧，舟陆岂殊观。坐鼓沧浪音，髣髴中流半。
西城别墅十三咏为阮亭侍郎作 其七 小善卷
作者：赵执信
朝代：清
体裁：古风

洞古石气幽，林峦护萧摵。无事此焚香，坐爱香烟碧。自悟夙生因，海山见灵迹。
西城别墅十三咏为阮亭侍郎作 其三 半偈阁
作者：赵执信
朝代：清
体裁：古风

千偈本无言，云何作半想。譬如调一弦，堂室各应响。君听手指音，故出丝桐上。
西城别墅十三咏为阮亭侍郎作 其九 三峰
作者：赵执信
朝代：清
体裁：古风

海客炫灵奇，口出三神山。乘风去万里，终古何时还。且移太华形，置我庭户间。
西城别墅十三咏为阮亭侍郎作 其二 樵唱轩
作者：赵执信
朝代：清
体裁：古风

日暮敞轩窗，野色远浮动。樵歌发何处，偶被林风送。和我洛生吟，陋彼舆人诵。
西城别墅十三咏为阮亭侍郎作 其五 双松书坞
作者：赵执信
朝代：清
体裁：古风

手把一卷书，日夕双松阴。风过幽响激，月出苍翠深。莫羡芳树姿，保君迟暮心。
西城别墅十三咏为阮亭侍郎作 其八 春草池
作者：赵执信
朝代：清
体裁：古风

岸草衣裙色，萋萋媚烟景。池水古镜明，照尽青春影。悬知佳句成，不待清梦醒。
西城别墅十三咏为阮亭侍郎作 其六 小华子冈
作者：赵执信
朝代：清
体裁：古风

高冈陟无时，拄杖戛石齿。遥山没飞鸟，秋色复如此。不识追陪者，谁为裴处士。
西城别墅十三咏为阮亭侍郎作 其十 啸台
作者：赵执信
朝代：清
体裁：古风

长啸临高台，川谷远相应。林霭忽自开，风籁久未定。奚假鸾凤音，所期嵇阮听。
西城别墅十三咏为阮亭侍郎作 其十一 石丈
作者：赵执信
朝代：清
体裁：古风

大块肖有形，真人托不朽。坐任苔侵衣，卧觉柳生肘。年年好面颜，甚愧丈人厚。
西城别墅十三咏为阮亭侍郎作 其十三 绿萝书屋
作者：赵执信
朝代：清
体裁：古风

数椽覆绿萝，四壁绘霜雨。中有披发翁，雅调抗千古。余亦绝俗人，和歌出商羽。
西城别墅十三咏为阮亭侍郎作 其十二 竹径
作者：赵执信
朝代：清
体裁：古风

脩竹蔼贞萋，四序一萧索。野客携琴来，仄径穿林薄。不愁步屧迷，前有导行鹤。
西城别墅十三咏为阮亭侍郎作 其四 大椿轩
作者：赵执信
朝代：清
体裁：古风

庄生夸大椿，意似悲朝菌。春秋八千岁，屈指终有畛。何如静者心，一息古今尽。
西湖
作者：赵执信
朝代：清
体裁：古风

轻舟晴夷犹，湖水秋渌净。客心与物态，曲折入明镜。东南结秀异，江海呈清莹。空含天地姿，细写烟月性。龙潜惜不翻，潮远波常定。尽收山色妍，岂藉朝阳映。林峦纷重叠，并进请主盟。始疑造物意，故遣护灵胜。寺将城错互，堤与云横亘。那能罄登览，且复恣游泳。水仙不可招，孤立发浩咏。幸濯缨上尘，高情托越榜。
观奕歌
作者：赵执信
朝代：清
体裁：古风

高堂昼閒棋局陈，隐然左右敌国分。主人与客据四角，宛若势子何停匀。微风动窗日光入，帘影欲乱楸枰文。未知失鹿向谁手，但见眼底生纷纭。乍如青天敛馀霭，一南一北行秋云。又如残日堕西极，大星小星耿不昏。丰隆驱雹撒沙落，毛仲牧马云锦屯。肃肃鱼丽就行阵，翻翻鸟散随飞尘。观者坐久失向背，目瞠舌挢伤心魂。良工运斤色不动，森然万枝同一根。攒眉思出九天上，奋袖气夺千人军。少焉胜负判然决，谁与戚戚谁欣欣。古来两贤不相厄，何况同道犹一身。寻雠伺隙有何故，日斜人散宁复论。嗟乎世间强弱终无据，空遣旁人笑相语。
观斗促织
作者：赵执信
朝代：清
体裁：古风

金商动伤杀，惴耎气一王。俄然角翅完，自喜牙须壮。草间分蚁穴，水次杂蛙唱。岂有势必争，群以力相尚。幽人洞物情，罗取就盆盎。无声出指挥，快意见跳浪。初合犹两疑，再鼓乃齐抗。摽抶猛士心，奋迅良马状。大鸣类号呼，小利增跌宕。递进恍寻雠，独胜欣得将。旁观识强弱，万事有得丧。一笑天地间，孤怀足閒畅。
观涨二十韵
作者：赵执信
朝代：清
体裁：古风

积阴归山南，风日启清丽。午景浮前川，奄忽水大至。初闻声震荡，涧壑助远吹。渐见势瀰漫，坡垄各易位。前奔如有程，横溃遂无际。摆簸困乔林，崩腾坼厚地。荒涯牛马迷，吼沫儿童悸。空村走若狂，余亦曳杖出。半生放浪游，动与潮涛会。浊河千丈波，八月夜掉臂。朅来卧山陬，每爱沙水细。消长固有时，变更或失计。乞假淫潦资，依倚冈峦势。造次快狭中，苍黄逞雄气。蛟龙羞蹙缩，鱼鳖纵凌厉。小利欲何成，暴兴恐难恃。大海在宇宙，终古不涌沸。一瞬汎滥流，祗遗元冥愧。褰裳谨漫投，濯足存深致。高咏秋水篇，斜阳敛晴翠。
观涨二十韵
作者：赵执信
朝代：清

积阴归山南，风日启清丽。午景浮前川，奄忽水大至。初闻声震荡，涧壑助远吹。渐见势瀰漫，坡陇各易位。前奔如有程，横溃遂无际。摆簸困乔林，崩腾坼厚地。荒涯牛马迷，吼沫儿童悸。空村走若狂，余亦曳杖出。半生放浪游，动与潮涛会。浊河千丈波，八月夜掉臂。朅来卧山陬，每爱沙水细。消长固有时，变更或失计。乞假淫潦资，依倚冈恋势。造次快狭中，苍黄逞雄气。蛟龙羞蹙缩，鱼鳖纵凌厉。小利欲何成，暴兴恐难恃。大海在宇宙，终古不涌沸。一瞬泛滥流，祇遗元冥愧。褰裳谨漫投，濯足存深致。高味《秋水》篇，斜阳敛晴翠。
观音岩
作者：赵执信
朝代：清
体裁：古风

舣舟仰崇岩，不雨露自滴。蹑级淩空行，导火扪星入。屡转失向背，绝顶得开辟。佛座积香烟，出户孤云直。轮囷青莲花，百丈烛江色。前见万巑岏，争头刺天碧。非唯阅幽峭，亦复豁胸臆。安得桓子野，临波弄长笛。
詶王阮亭先生见寄三首·其二
作者：赵执信
朝代：清
体裁：五言律诗

不为耽閒寂，终朝坐拥书。敢衔湘水怨，祇傍漆园居。噫气飘风外，忘形大瘿馀。犹多奇字在，载酒欲谁如。
詶石上人惠日南藤杖因以为别
作者：赵执信
朝代：清
体裁：古风

弹指与师别，掉头看我去。师言不相留，于法本无住。手中八尺日南藤，随君试向家山行。近沾花雨留痕紫，曾划蛟宫带水腥。自怜旧是山中客，青壁千重岱宗北。持归石路闻微铿，万里南云疑磬声。
记梦
作者：赵执信
朝代：清
体裁：七言律诗

七十馀年不可追，梦魂常与幻参差。三彭昨夜故尝我，一豫从今当格谁。眼已逢人混清白，心犹和月变盈亏。分明记得崆峒语，却是无知未易知。
论诗二绝句·其一
作者：赵执信
朝代：清
体裁：七言绝句

画手权奇敌化工，寒林高下乱青红。要知秋色分明处，只在空山落照中。
论诗二绝句·其二
作者：赵执信
朝代：清
体裁：七言绝句

无弦祇许陶彭泽，会得无弦响更长。若使无弦亦无响，人间悦耳足笙簧。
访南村不遇题寓斋壁
作者：赵执信
朝代：清
体裁：古风

故人卜居处，门对碧海间。海上无心云，送我来扣关。应门僮仆静，晴日栖檐端。照见读书室，隙风乱尘编。炉香寂不发，庭树寒自妍。思君在何许，窈窕西樵山。云峰七十二，峰峰落飞泉。遥知客中意，拟谢区中缘。闻当诘朝还，一夕剧十年。且复拂君床，遣梦相留连。
访友村居
作者：赵执信
朝代：清
体裁：古风

麦与柳深浅，柴门相映开。春风无间处，野客有时来。语久云景变，主人欢酒杯。醉馀应自去，微雨莫相催。
说海
作者：赵执信
朝代：清

我本滑稽雄，平生喙三尺。偶窥白玉京，谁假青云翮。空为舍人憎，岂得紫皇惜。铩羽投故巢，舌在嗟无益。故巢富林木，亦复饶山石。木使人恒寒，石使人恒瘠。非无清泠对，未足荡心魄。笑对苟不舒，天地亦云窄。昨过北海头，视听忽开坼。茫茫造化形，有与无相积。日月避路行，阴阳势常只。九州巨浸中，飘漾若一席。蛟龙所弃遗，今古争窟宅。空濛倏变现，世界生历历。真妄理无殊，观者目燀赫。回头阅人间，何处为陈迹。归来每注目，慌惚云涛碧。卮言贶好事，窃比谈天客。临觞决百川，向若写胸臆。宁惟引君醉，更欲取我适。
诸葛菜
作者：赵执信
朝代：清
体裁：七言律诗

半庭紫艳映青苔，丞相军中旧种来。千古英雄羡名士，并时雠敌叹奇才。星沉阵石阑江列，春聚营花匝地开。为问邺都并洛下，荒榛残甓不堪哀。
读故人王南村副使忆雪楼诗喜闻其尚在广州遥寄
作者：赵执信
朝代：清
体裁：古风

独卧罗浮巅，长忆寒门雪。岂知万里心，空落峨眉月。峨眉山月秋，照见南海头。故人吟啸风飕飗，问胡不行为我留。我家北海侧，雪花大如席。偶来岭表游，亦作怀乡客。作客何期与子逢，买舟疾下趁天风。蜀江且愿持为酒，共醉海山明月中。
读药亭吉士见赠诗戏答
作者：赵执信
朝代：清
体裁：七言绝句

玉堂故事推前辈，金粟三生失后身。传语海头狂贺老，不应错唤谪仙人。
调丹壑二首·其一
作者：赵执信
朝代：清
体裁：七言绝句

张侯邀我入城去，西苑水风终日凉。却笑人间李公子，出门十步似他乡。
调丹壑二首·其二
作者：赵执信
朝代：清
体裁：七言绝句

每欲嘲渠等虫蛰，新来看尔似蚕眠。除将善病兼能酒，百不如人也可怜。
调冯生南归不果夏垂尽矣聊以慰其客思尔
作者：赵执信
朝代：清
体裁：古风

冯生初骑齐地马，扬鞭欲驰且复下。何如安隐乘扁舟，夜半月明闻棹讴。梦回高枕匡床雨，疑是虞山山上头。借问何缘未归去，本畏严寒不关暑。九江老翁言语誇，相留计日成丹砂。幻人方士迹如鬼，使尔参差空忆家。对床有客同乡县，絮语明镫常达旦。霪霖穿屋雷破山，长昼酣眠不闻见。我有善策与君期，夜惟饮酒朝吟诗。酒为客舍愁中物，诗是君家世所司。拥鼻寒蝉声屡绝，衔杯倦鸟飞仍歇。人愁我病共萧条，奈此新晴好明月。请君强笑开君心，图归莫问囊中金。西风无钱会相送，一夜江河秋水深。
调南村
作者：赵执信
朝代：清
体裁：七言律诗

怜君久客去留难，幕燕樯乌强自安。出苦舟车天积雨，衣空纱縠夏多寒。人情公叔堪成论，仙路淮王未就丹。犹有金门诗酒伴，却从流落奉清欢。
谒金门·赠金仙
作者：赵执信
朝代：清
体裁：词

肠欲断。昨暮酒阑人散。明月似知情恋恋。夜深教梦见。闻道高唐开宴。怅望行云一片。谁送暗香来枕畔。顿成新缱绻。
谢王子言前辈饷酒
作者：赵执信
朝代：清
体裁：七言律诗

偪仄曾同巷南北，每看屋角即相思。雨添庭际汍澜处，风搅窗前竹树时。无复樽罍邀我共，坐愁泥淖出安之。今宵遣入去年梦，一枕檐声成醉迟。
谷城山咏留侯
作者：赵执信
朝代：清
体裁：古风

秦皇殪六王，按剑坐虎视。收兵作金人，天下心俱死。子房貌妇女，起挥报韩椎。万乘尽辟易，祖龙丧天威。却顾发难徒，狐鸣岂足道。智倾垓下雄，气敛圮桥老。功成何淡荡，济北远相寻。奇杰丈夫节，委蛇君子心。悲哉韩淮阴，胯下同一趣。终思蒯生言，不从赤松去。
贞观半砚诗
作者：赵执信
朝代：清
体裁：古风

古人不可见，古物弥足珍。何由劫火灰，出此月半轮。墨精凝体质，文燄护鬼神。寥寥贞观字，千载今犹新。想当濡毫时，得近兰亭真。文皇睿圣姿，欧虞为之臣。治平尧舜齐，笔札羲献亲。讵知几案间，终起沧桑尘。圭璧宁免剖，干莫忽中分。所幸得所归，不向俗手沦。主人何如人，疑是房魏孙。故家与遗宝，会合良有因。钱刀方施行，玩好各盛陈。愿同鼎彝藏，永与诗书敦。纷纷词章客，赏誉徒殷勤。秋晴上弦夜，何处容烟云。
贺新郎·寄松风老人
作者：赵执信
朝代：清
体裁：词

送尔辞金殿。记当年、狂歌一曲，京尘传遍。解道能文真不幸，我亦伤弓断雁。白首向、江南重见。画舫春深同载酒，带斜阳、系著垂杨岸。惊十度，岁华换。频来往事成河汉。况平生、无多知旧，星流云散。惟有金风亭长老，长和松风吟叹。尚醉后、诗篇烂缦。迟我扁舟和烟月，共平章、秋色垂虹畔。归未卜，定如愿。
赋得病中送客难为别梦裹还家不当归句各一首送人还青州·其一
作者：赵执信
朝代：清
体裁：五言律诗

无病别犹难，支离望去鞍。赠鞭数归路，留语劝加餐。好月遥同思，残冬剧耐寒。家书凭仗寄，强为道平安。
赋得病中送客难为别梦裹还家不当归句各一首送人还青州·其二
作者：赵执信
朝代：清
体裁：五言律诗

不道身长客，逢宵一度归。风尘从冉冉，儿女故依依。白昼耽眠过，青春结伴违。文书疏梦遍，到日验依稀。
赠何樊圃
作者：赵执信
朝代：清
体裁：古风

何生天下士，逸气凌太虚。心随鸿蒙游，家傍湖海居。才大不可降，入世憎拘迂。偶然涉技术，管郭遂并驱。胸罗山川秘，手握造化枢。平生仁智情，藉此聊发摅。豪吟愁愤中，纵饮衰病馀。去吴四十年，作客来乡闾。余昔飘忽别，再见悲喜俱。虽对须鬓改，未觉肺腑殊。往事空郁积，古风久沦胥。流萍须臾聚，逝水昼夜输。恒恐宇宙狭，未易容此躯。茫茫吴越间，岂乏幽遐区。凭君语山灵，为我开云衢。大地何处避，诸缘倘自疏。棼丝断婚嫁，急景收桑榆。薇枯紫芝长，偕往无趑趄。
赠善酿王生
作者：赵执信
朝代：清
体裁：古风

家当后乐桥，岁酿范泉水。瓮底毕卓眠，床头杜康祀。自言收得深山春，老向其中风味真。虽无仙侣逡巡术，合与人间曲米亲。我居桥东泉绕屋，年年酒近重阳熟。倾杯色映一池霜，入口香分满瓶菊。每临虚柁饮秋晴，群季争誇坐客惊。尽道兵厨容阮尉，宁知纪叟隐宣城。将以醇醪毕吾世，籍手相供足酣醉。醉馀飞梦海山颠，举尔蓬莱充酒吏。
赠山居者
作者：赵执信
朝代：清
体裁：七言绝句

长如野鹿依岩宿，偶与流泉出谷行。从被游人问霜树，都来知邑不知名。
赠山阳程远复
作者：赵执信
朝代：清
体裁：古风

程生意气倾四海，骑虎攀龙一身在。半生宾客散如云，可怜谁绣平原君。黄金百万随手尽，犹倚雄豪不解贫。前年酌我潍水上，一石鲸吞不相让。今年过我阖庐城，笑谈欲尽今古情。丈夫方寸纳五岳，那得人间无不平。我行虽迫白日暮，西望槃散作徐步。阆风缥缈弱水深，想像飙车引前路。君才与年俱莫当，且复敛颖囊中藏。斗牛紫气常浮动，定有张雷识剑光。
赠彻禅师
作者：赵执信
朝代：清
体裁：古风

昔在大都游，每过前朝寺。习闻钟梵音，似会西来意。夙因应有在，往往形梦寐。若欲归参求，蓄怀久难遂。近获出樊笼，忽若醒宿醉。已将心向空，弥觉身为累。假忧息诸缘，藉病谢万事。凭谁作导师，为语第一义。眼中数缁流，潦倒难位置。高者盛威容，出入陈轩骑。馀者竞垄断，蝇营殉财利。文章窃皮毛，贵游倚声气。鄙夫多附和，市儿有吐弃。咄咄清净门，到此土委地。师独山中居，不与彼同器。躬耕孝事母，儒者或负愧。我今一相见，颜状觉顿异。语言行住外，宗旨复何寄。俯首欲借问，顾惭非上智。尘根除未尽，如盲遽求视。惟当安钝拙，且免逐臭味。去师禅栖近，乱山接葱翠。藜杖与芒屩，招寻亦良易。请结物外交，人间共游戏。
赠日照秦生昆雪
作者：赵执信
朝代：清
体裁：七言律诗

远闻海上三君子，乍可三株树并看。一鹤翻飞临涧户，六经错落起波澜。残春羯鼓判花入，晚道盐车引骥难。便合招携采芝客，沧溟结队理鱼竿。
赠李客山
作者：赵执信
朝代：清
体裁：古风

始与李生言，世味一何寡。既见所为诗，乃知真静者。栖神入恬澹，肆力薄风雅。古意默已领，孤怀间自写。此邦盛人文，千载非苟且。自从科名张，不觉江河下。迩日尤波靡，篇章但土苴。谁识荆山珍，潜待连城价。我来披荒芜，独立赏萧洒。晨夕乐居村，茗香期结夏。松陵烟月新，拟续昔吟社。相赠无常辞，愿得白与马。
赠李生
作者：赵执信
朝代：清
体裁：古风

李生烟霞人，至道窥窔奥。有术不自匿，变怪出谈笑。往为岭海游，列郡耻晚到。朅来长安市，一日屈众妙。传声疾雷霆，搜访逮形貌。舆隶熟招邀，公卿藉炫耀。相知我最先，奇技向亦好。每同宋忠载，过请季主教。干支重爬罗，头面久量校。劝我忍贫下，计日许腾趠。感子郑重意，失喜还自悼。生本田野夫，一第良忝冒。早仕乏问学，行意成轻傲。閒官惭报称，孤立丛谤谯。常忧忽失坠，知病竟莫疗。天时子有徵，人事我所料。子今欲归去，旧山谱清啸。索诗持当券，不贷王孙报。何殊俟河清，未必同烛照。觊子言屡中，万一此亦效。待我乘星车，请子理烟棹。赠贿恐未能，远当遣迎劳。
赠王豁然鍊师
作者：赵执信
朝代：清
体裁：五言律诗

一笠一拂子，飘然何处来。相看出尘壒，共语坐莓苔。道气山岩秘，仙期劫火催。栖邻得深稳，浮海且迟回。
赠老友王羲文
作者：赵执信
朝代：清
体裁：五言律诗

心貌日高古，生涯长困穷。繁华遗俗处，风雪闭门中。诗格年俱老，雄情酒并空。祗应携麈尾，随我向江东。
赠邻居黄孝廉孚五
作者：赵执信
朝代：清
体裁：古风

桐阴入我楼，竹径宛相接。未与主人谋，素心遥共悦。昨来叩荆扉，一笑觉全别。温温就冬日，皎皎落夏雪。浮名世徒称，幽抱我默结。濡足汜滥中，沉吟慕高洁。菊意淡可亲，兰芬近弥烈。晨夕多奇文，未应遗靖节。
赠钱塘吴舒凫因怀河中吴天章
作者：赵执信
朝代：清
体裁：古风

吴子意轩豁，有似高秋鸿。息羽就尘坱，鼓翼随天风。矫然众鸟中，一奋千群空。却顾望寥阔，谁与为两雄。河上中条山，遥对莲花峰。峰壑相遮罗，青翠几万重。中有栖托人，带萝衣芙蓉。长啸临关门，浊浪声相舂。与子才匹敌，姓氏正复同。并扬骚雅波，交映冰雪容。闻当暂来此，晋楚中原逢。何故先避去，不肯交刀弓。故山结茅处，秋色寒濛濛。湖如新磨镜，照见松桂丛。苟能纵高卧，投老安耕农。不然远遨游，自等无根蓬。作诗贵言志，饮酒聊快胸。时世方妒色，贤达当固穷。彼吴昔憔悴，上书不得通。丈夫能文章，岂必为三公。
赠门人张逸峰坦因呈其尊人鲁庵霖且以为别四首·其三
作者：赵执信
朝代：清
体裁：五言律诗

书舍静偏宜，邀欢尔许时。忘形信杯斝，善谑入风诗。退笔欺伧父，新妆玩雪儿。残秋足风雨，别路不堪思。
赠门人张逸峰坦因呈其尊人鲁庵霖且以为别四首·其二
作者：赵执信
朝代：清
体裁：五言律诗

忆与尊君友，重逢念载遥。甘输才不世，岂谓谤同招。对酒海空阔，吟诗秋寂寥。眼中贤子在，愧我益无聊。
赠门人张逸峰坦因呈其尊人鲁庵霖且以为别四首·其四
作者：赵执信
朝代：清
体裁：五言律诗

努力家门重，清时事业优。潜鳞且寒水，健翮有高秋。青紫君如拾，方蓬我可求。相期各珍重，鹤背与螭头。
赠阿童
作者：赵执信
朝代：清
体裁：古风

南人饮酒如饮水，细掬甘泉润牙齿。北人饮酒如饮汤，肠热不愿生微凉。南人北人互相笑，并坐茫然判寒燠。我为谐语卿无嫌，北人自北南自南。吴中贤豪递开宴，爱我疏狂日相见。酒行到口俨未尝，却指金樽频索换。仆人嚬蹙炀人嗔，立监佐史皆逡巡。阿童阿童绝解事，为我执爵留阳春。芳醪吐云杯炙手，蜺吸鲸吞落谁后。襟怀浩荡胆轮囷，忆向他家未曾有。主人爱客僮能知，客于此后来无时。剧怜北去山斋夕，对酒欢腾独尔思。
赴登州留别康海
作者：赵执信
朝代：清

微雨牵行色，离觞且对君。预愁见何日，不惜手轻分。远海高于岸，空烟聚作云。来朝倚仙阁，吟望背斜曛。
趋红树
作者：赵执信
朝代：清
体裁：五言律诗

雨足山容重，秋林不悦人。微茫觅红意，黯澹度萧晨。舍弟飞书数，邻翁送酒新。因风谢青女，九日只踰旬。
踏莎行·和莱臣
作者：赵执信
朝代：清
体裁：词

酿雪尖风，洗霜纤雨。黄花红叶寒无主。归期道是近重阳，重阳已远犹难据。醉遣杯知，病和灯语。离情似海宽多许。夜深魂梦只南飞，征鸿过尽谁将去。
辛丑元旦
作者：赵执信
朝代：清
体裁：五言律诗

坠汉有还星，乘秋见聚萤。判年连雨雪，随客具家庭。暮齿灯辞夜，乡心酒注瓶。比乡吴语沸，梦觉不中听。
过六榕精舍
作者：赵执信
朝代：清
体裁：古风

门榜大苏书，游人到不入。钟鱼发妙音，花药引深室。无言玩香烟，我欲来卧疾。
过南海庙以晚不及登呈同舟王明府
作者：赵执信
朝代：清
体裁：古风

暮江潋滟潮欲平，林间金碧摇空青。波罗古庙昏自扃，昌黎文光闪列星。骆越铜鼓寒有声，祝融此时朝百灵。海风飒飒云冥冥，扶胥龙鱼纷送迎。北人屏息不敢庭，相与闭船火荧荧。对语参差乡曲情，邻舟互猜洛下生。呼褚季野为荒伧，自笑所至人易惊。不如去访朱青精，天鸡夜半开层城，与子撇波可以行。
过梁庄望涧园同二十三弟感怀之作
作者：赵执信
朝代：清
体裁：七言律诗

依旧飞梁接钓矶，临流清泪不胜挥。高楼长闭窗三面，新冢才营土一围。驵侩有时喧酒炙，儿孙无恙隔林扉。屋庐迥与人俱换，千岁何由待令威。
过苏州
作者：赵执信
朝代：清
体裁：七言律诗

楚江烟雨送行舟，偷得吴阊一段秋。竹树向人皆秀削，山川随地自清柔。娇歌软舞时时酒，贮月延风处处楼。闻道沧浪有遗筑，故应许我问菟裘。
过郑公乡感怀
作者：赵执信
朝代：清
体裁：古风

康成去已久，粳稻荒书堂。书带在何许，不如秋草长。此间颇丰饶，万疋传鱼梁。人言管公都，当羡郑公乡。二公相视笑，吾意故难量。君看鸿鹄举，云海恣翱翔。
过郡城故座主冯文毅公宅
作者：赵执信
朝代：清
体裁：七言律诗

难凭楚些遣离忧，摇落非关怨素秋。梦断云烟还北阙，醉馀城郭忽西州。马嘶荒草无鞭策，燕过雕梁自去留。回首春明万杨柳，几多飞叶赴东流。
远复自江宁来见邀城东吴氏园赏桂花
作者：赵执信
朝代：清
体裁：五言排律

出郭野望远，到门秋树深。相将转幽径，何处慕遥岑。香向小庭发，人因佳霁寻。微风散杯斝，斜日袭衣襟。竞作诗骚语，难通醉饱心。钟期江上至，使我爱横琴。
送仲生南归六十韵
作者：赵执信
朝代：清
体裁：五言排律

送别三秋远，追游七载赢。舍余非失计，将父自深情。江引迷漫梦，山衔宛转程。眼看今契阔，魂断昔逢迎。作客时踰夏，论交岁在庚。因依聊下榻，仓猝似班荆。本袭师门旧，非寻大国盟。空惭我衰朽，乍喜子峥嵘。载酒籍恒醉，称诗郊善鸣。伸眉得知己，拂袖罢求名。仕路虚侯喜，儿婚迫向平。前驱水东返，后队雁南征。岱出霜烟耸，河穿雾雪横。遥怜驰马处，独听刺船声。踯躅舟将陆，逡巡雨复晴。挂帆瓜步迥，僦舍越来清。度岁漏催烛，怀人波漾萍。屋庐连浩渺，姓字没讥评。有意歌招隐，无缘订耦耕。翔蒿和斥鴳，跋浪失长鲸。讵料挐孤榜，还能觅老伧。荒园携手晚，村塾寄身轻。来往途犹涩，栖迟岁再更。石间欲移柏，郭外遂迁莺。地唤金鹅馆，餐分玉糁羹。摊书依桂绿，把盏映莲赪。气味随时澹，心期向古澄。紫霞欣可托，白雪调同赓。儿遣从君读，贫教与道争。见多憎落落，友益信硁硁。旅况葭芦厌，归心涧壑萦。拟邀张翰载，好慕李膺行。壮齿辞亲许，馀春结伴成。淩风上浮玉，阻暑息芜城。巢羽宁知幕，游鳞已在铛。傍人浑虮虱，识客半蚊虻。沧海翻何骤，流星落易惊。群言任嘲哳，尔咏倍噌吰。往迹搜牛斗，旋师捲旆旌。赋哀周庾信，脱系晋荀罃。生计从狼狈，吟囊剩满盈。希贤才避地，怀土重瞻衡。晨夕联南北，薰犹愧弟兄。蜂房苦屯聚，蚁垤强经营。㔉石开千丈，疏池贮一泓。林阴披帐幄，泉响乱竽笙。室静云常集，亭高月自呈。小楼窗似柁，欹榭树为楹。底物堪谐俗，于中合著卿。清欢足图史，公事属杯觥。佳趣兼寒暑，忘机付晦明。蓬踪蝶自化，尘网虎谁撄。境习萧閒惯，思因寤寐生。每观辞社燕，屡感坐衣萤。野菊初含色，灵椿正向荣。行方冲落叶，到及荐新粳。暂使剑离匣，永怀桃报琼。话言要的的，意绪结怦怦。地蹙沉三岛，天低碍八纮。何当翘皓首，相望入青冥。
送儿念返里
作者：赵执信
朝代：清
体裁：七言律诗

独向秋风动老悲，三年情事汝周知。祗怜作客缘婚嫁，谁信还家是别离。鼓擢挥鞭南北路，塞鸿江燕去来期。故园诸父惊相对，若个形容似我衰。
送南村之金陵
作者：赵执信
朝代：清
体裁：七言绝句

蓟北遥闻日倚闾，浙东消息近何如。长江有梦交加路，赪尾休令更寄书。
送同年冯大木舍人校士湖广
作者：赵执信
朝代：清
体裁：古风

春秋鬻熊国，强大割周甸。壤地尽荆梁，雄风带江汉。中分齐晋霸，外并秦吴悍。三户竟亡嬴，遗烈发项难。当时盛兵力，递世优文翰。庄屈引商音，朱弦渺馀叹。迩日颇衰靡，声格就雌懦。才岂敌国用，瓜待梁人灌。吾友冯舍人，诗思掣惊电。暂辍秘阁直，不愧中朝遣。振衣黄鹄矶，搴芷碧湘岸。楚士竞磨厉，治韅靷鞅绊。两广严权劲，三秋耀组练。看君建大旗，一鼓万色变。彻札养叔登，蒐蔿得臣荐。前年我往晋，力欲追旧观。势已弱古昔，时会多谤讪。厚乞汾晋灵，小觉耳目换。于今论文事，毁誉杂真赝。主盟不相下，牛耳争欲擅。邾滕为人私，门户纷难算。吾侪亦分道，相视各笑粲。两贤既莫避，计画须早办。楚自长宋盟，晋实先鲁传。虽听向戍成，不免薳疆谏。一彼与一此，事后互讥羡。我方怙鄢胜，君请力邲战。彬彬晋楚从，来岁交相见。
送同年梁原山吉士改官归太和
作者：赵执信
朝代：清
体裁：古风

西江人士意气豪，浔阳九派飞寒涛。吾党梁子尤骏发，雄视不觉霜天高。姓名早入玉堂籍，十年削迹栖蓬蒿。今冬强起赴铨部，俄看换职归诸曹。主者用人有深意，众口不解徒嘈嗷。尚书事重系民命，竿牍山积烦爬搔。年少诸郎习疏放，止堪持酒谈风骚。木天清旷足容纳，坐令戢戢同牛毛。如君才力岂易得，列卿端藉分忧劳。鸿鹄一举不可网，复欲息羽投林皋。暂归聊以慰慈母，骤别岂免伤同袍。酌酒劝君好自爱，南下催马风如刀。
送吴天章之太原二首·其一
作者：赵执信
朝代：清
体裁：五言律诗

秋雨势不已，秋风动万山。送君蓟门路，计日井陉关。水暗黄榆色，峡回青玉颜。犹馀马行处，凭梦一追攀。
送吴天章之太原二首·其二
作者：赵执信
朝代：清
体裁：五言律诗

把酒说并州，茫茫感昔游。边声催月晓，山气压城秋。桑落经时醉，黄花九日留。君归渡汾水，为问雨中舟。
送孙发舟北返
作者：赵执信
朝代：清
体裁：七言绝句

渐老情怀剧耐秋，暮寒掩抑独临流。从今夜夜还家梦，一半分将傍汝舟。
送常熟冯代公元振南归因怀其弟伯高
作者：赵执信
朝代：清
体裁：七言律诗

南风吹梦阻山城，剩引归心促客程。别酒杯深迷返照，骊歌声缓杂流莺。年来漂泊怜兄弟，老去心情恋友生。若见江湖旧知已，道余泛宅计将成。
送朱悔人归潜江
作者：赵执信
朝代：清
体裁：七言律诗

霜信风高尘满衣，征人遥与雁南飞。凄凉客向秋深别，珍重身当乱定归。松竹从添三径合，江山无恙十年违。翻愁未抵他乡乐，去日亲知有是非。
送稼民返舍
作者：赵执信
朝代：清
体裁：七言绝句

独向斜阳纵辔迟，新晴风日促归期。登楼西望千重黛，此是今生近别离。
送菊者数人合十馀本皆云病雨故不佳对花独酌辄题长句
作者：赵执信
朝代：清
体裁：古风

东篱丛花绽来久，掩映青黄门外柳。悤悤客至裹巾迎，头上淋漓洒馀酒。飧英岂是拟三闾，避厄宁须卜重九。偶然兴与高秋谋，何物堪和杯在手。爱将佳色助清吟，不分拘儒能藉口。自居君子托朋侪，富贵斤斤排向后。虽评贤圣立等差，俨命公侯奉圭卣。幽人一笑返无名，卉木缘时本刍狗。比蒙好事致霜葩，烘染枯寒洗尘垢。漫云蕊细叶凋残，入我窗扇总琼玖。天公晴雨自年年，举世空劳竞妍丑。更呼缸面酹渊明，谢去诸君吾与友。
送费生赴淮上
作者：赵执信
朝代：清
体裁：古风

燕市居十年，酒徒能几个。假使设坛坫，我将子当佐。僦屋一僻巷，气味两寒饿。招请无昏旦，主宾杂坐卧。狂或怒朋辈，醉不避惊逻。世事如澜翻，旧欢与梦破。子今结束去，幕府据高座。骑马到淮南，犹及尝新糯。我方持笔札，计日按程课。心随知旧散，气以贫病挫。海门波澎湃，蓟北尘堀堁。衔杯递相望，独唱谁与和。
途中杂感二首·其一
作者：赵执信
朝代：清
体裁：七言绝句

龙腹龙头谁是非，名高容易与心违。千秋皂帽比肩者，只有仙人丁令威。
途中杂感二首·其二
作者：赵执信
朝代：清
体裁：七言绝句

上天入海事虚无，纵饮东方计未迂。借问金门名业在，都将分付牧猪奴。
道傍碑
作者：赵执信
朝代：清
体裁：古风

道傍碑石何累累，十里五里行相追。细观文字未磨灭，其词如出一手为。盛称长吏有惠政，遗爱想像千秋垂。就中行事极琐细，龃龉不顾识者嗤。徵输早毕盗终获，黉宫既葺城堞随。先圣且为要名具，下此黎庶吁可悲。居人遇者聊借问，姓名恍惚云不知。住时于我本无恩，去后遣我如何思。去者不思来者怒，后车恐蹈前车危。深山凿石秋雨滑，耕时牛力劳挽推。里社合钱乞作记，兔园老叟颐指挥。请看碑石俱砖甃，身及妻子无完衣。但愿太行山上石，化为滹沱水中泥。不然道傍隙地正无限，那免年年常立碑。
遣兴二首·其一
作者：赵执信
朝代：清
体裁：七言律诗

草色斜侵磴道齐，短筇长昼足攀跻。清风发自小池上，红日移于深树西。暗水檐楹随宛转，遥峰屐齿互高低。仙源黄发閒相笑，前度渔人到已迷。
遣兴二首·其二
作者：赵执信
朝代：清
体裁：七言律诗

心迹孤高寄草亭，昨宵新雨洗岩扃。林风急处水争响，垄麦黄边山倍青。时势空华随现灭，劳思天地竟清宁。间披书帙相关者，祗有浮邱相鹤经。
遣怀
作者：赵执信
朝代：清
体裁：七言律诗

东来作计近全非，半欲栖迟半欲归。病喜宾朋同雪夜，寒知僮仆尚秋衣。沙鸥日久随人狎，塞雁天长背海飞。何计差堪解愁思，清樽潋滟蛤蜊肥。
遣怀
作者：赵执信
朝代：清
体裁：七言律诗

过眼烟云忽若驰，投閒林壑雅相宜。飘风踪迹青蝇管，素月心情白堕知。学道还应输意怠，无权争拟问穷奇。近来解识逍遥趣，溟海蓬蒿信所期。
遣怀三首·其一
作者：赵执信
朝代：清
体裁：古风

所思在何许，乃在扶桑东。褰裳海腾沸，游目天空濛。手引三足乌，一照天下红。倦攲蓬莱作高枕，企脚直上方壶员峤之颠峰。梦回忽睹水清浅，坐恐飞土扬惊风。九州犹变灭，何况群沙虫。局蹐复局蹐，不如掉头拊髀随鸿蒙。
遣怀三首·其三
作者：赵执信
朝代：清
体裁：古风

所思在何许，乃在桃花源。清时欲焉避，但羡山中田。秾桃成障閟山口，渔人何自来梯攀。灵境随闭塞，耻与浊世通人烟。至今阅千载，想见桑麻鸡犬还依然。藉令无地列阡陌，居人仍须绝粒求神仙。丈夫短气向家室，宇宙虽大如笼樊。局蹐复局蹐，愁对屋外山花繁。
遣怀三首·其二
作者：赵执信
朝代：清
体裁：古风

所思在何许，三江连五湖。远追䲭夷步，近慕烟波徒。当时汎舟浮家处，至今惟有雁鹜鸣相呼。沉沉千寻渊，下有如山鱼。春风艳桃李，吹落不须臾。浮云蔽天白日暗，逝川长此东南输。局蹐复局蹐，不如刺船径去偕妻孥。
遥寄程远复江宁
作者：赵执信
朝代：清
体裁：七言绝句

閒把松枝坐竹风，道林蕉萃罢谈空。如何一片韩陵石，远在雨苔烟草中。
遥见
作者：赵执信
朝代：清
体裁：古风

松云翳悬瀑，遥见是何山。定知会寒流，赴我急棹前。白龙困鱼服，屈曲随泥蟠。方其为霖雨，可望不可攀。所以岩栖者，沉冥长闭关。
遥题代泛亭
作者：赵执信
朝代：清
体裁：五言律诗

高亭一凭眺，闻道尽西湖。湖阔水清浅，亭閒人有无。挐舟何路到，载酒与谁俱。剩语名亭者，他年寄画图。
郭庄夜坐示七弟时十九弟自麻庄来与十一弟先醉卧
作者：赵执信
朝代：清
体裁：古风

空村转山阴，落日荆扉启。壶樽俨然陈，知汝久相俟。兼旬隔欢笑，尽日困逦迤。解带就中庭，新月色如水。小弟何处来，移家傍畏垒。阿奴幸不至，火攻吾免矣。夜分各醉散，偶语未能已。家门盛衰由，老大哀乐指。南山白杨风，石阙自磈硊。荣名良足宝，勿遗后人耻。
郭有道墓下二绝句·其一
作者：赵执信
朝代：清
体裁：七言绝句

斗筲贱役良不屑，识鉴人伦亦偶然。何意舟同李元礼，时流解望作神仙。
郭有道墓下二绝句·其二
作者：赵执信
朝代：清
体裁：七言绝句

中郎无愧至今称，因忆昌黎岂近名。不是高文能谀墓，黄金何处寿刘生。
郯城道中
作者：赵执信
朝代：清
体裁：七言绝句

炊烟葱翠逼寒新，倾盖亭前憩马茵。遗老含悽说生事，今年饼饵属行人。
酬张孝廉日容大受招同朱竹垞及吴中诸名士宴集河上新斋见赠二首·其一
作者：赵执信
朝代：清
体裁：七言律诗

词场高步已无缘，剩向江东作酒仙。未免能为洛生咏，何因直上孝廉船。禾中一老晨星在，吴会诸君竹箭偏。除却雄谈似焦遂，道余底事足流传。
酬张孝廉日容大受招同朱竹垞及吴中诸名士宴集河上新斋见赠二首·其二
作者：赵执信
朝代：清
体裁：七言律诗

虎头痴黠体难调，客况犹怜未寂寥。竹径主人从见闭，桃源居者遍相邀。凭将文酒尘如涤，何必湖山夏可销。魂梦勾留知有处，绿杨风外赤阑桥。
酬王阮亭先生见寄
作者：赵执信
朝代：清

生长山水窟，新归似乍经。书来羡岩瀑，梦去畏山灵。醉遣池鱼见，吟教谷鸟听。追游失仙侣，怅望向晨星。不为耽闲寂，终朝坐拥书。敢衔湘水怨，祇傍漆园居。噫气飘风外，忘形大瘿余。犹多奇字在，载酒欲谁如。何事中朝旧，他年愿卜邻。乘时朱虎让，失意绮黄亲。斜日依台柏，惊风荡塞尘。请公树奇绩，容我乐芳春。
酬王阮亭先生见寄·其一
作者：赵执信
朝代：清
体裁：五言律诗

生长山水窟，新归似乍经。书来羡岩瀑，梦去畏山灵。醉遣池鱼见，吟教谷鸟听。追游失仙侣，怅望向晨星。
酬王阮亭先生见寄·其三
作者：赵执信
朝代：清
体裁：五言律诗

何事中朝旧，他年愿卜邻。乘时朱虎让，失意绮黄亲。斜日依台柏，惊风荡塞尘。请公树奇绩，容我乐芳春。
酬王阮亭先生见寄·其二
作者：赵执信
朝代：清

不为耽闲寂，终朝坐拥书。敢衔湘水怨，祇傍漆园居。噫气飘风外，忘形大瘿余。犹多奇字在，载酒欲谁如。
酷暑醉卧夜分疾暴作几危顿比晓愈戏示小妻
作者：赵执信
朝代：清
体裁：古风

人生生死如晦明，嗟我未识犹营营。人生疾病当炎暑，如鸟遭笼鱼在煮。狂夫嗜酒三十年，此身那比陶器坚。圣人忽然为竖子，穷山深夜来相煎。雷公沉湎羲和睡，独使惊魂逃宿醉。平明童稚笑相看，一昔中山恍隔世。从今不薄刘伯伦，老去低头听妇人。
醉歌赠同年张薛杜三广文
作者：赵执信
朝代：清
体裁：古风

秋谷先生怕孤闷，青衫席帽来州郡。春风三日柳满天，自拥犁騧鞭不进。广城如梦身自藏，故友如烟谁可问。三公何意相随来，各将奇兵赴愁阵。薛张几日别海鸥，风格虽寒故清峻。杜生与我齐飞扬，酒气犹能护青鬓。廿年往事犹浮沈，欲指云门比离恨。即今大府盛文儒，忆昔吾侪严韅靷。九原坟草又清明，生得相逢今者仅。冷官正喜少拘牵，逋客还矜出尘坌。解衣径就市垆沽，闭户遥同竹溪隐。不辞连醉破昏朝，屋角花开雷雨迅。
采桑子·虎邱舟中有赠
作者：赵执信
朝代：清
体裁：词

落托十年狂杜牧，此地逢秋。何意勾留。青翰舟中见莫愁。酒浅歌深人已醉，鬓影横流。眼色遥偷。薄倖从今怕起头。
重九亭子山登高
作者：赵执信
朝代：清
体裁：古风

仙人结亭就松树，至今松色离离青。松间时复有人至，惟见石壁衔清泠。霜催客鬓不辞醉，日落秋声谁可听。仙人此际俯视笑，海山亭阁云长扃。
重九前得家书知协妻亡因遣其以车重先返
作者：赵执信
朝代：清
体裁：七言律诗

使尔先归我后期，蓬蓬南北本难知。己甘半了馀生债，何意平添久客悲。下泽车轻载书剩，稠桑店僻觅程迟。可能里舍初还日，刚及天涯好去时。
重寓葑溪
作者：赵执信
朝代：清
体裁：七言绝句

雪拥葑溪驻短桡，城烟巷日未萧条。当年冒雪行吟客，白发人扶过板桥。
重望罗浮见双瀑二绝句·其一
作者：赵执信
朝代：清
体裁：七言绝句

偏傍仙山得好晴，泉源双落望分明。青精生有招人意，白水岩惟放佛行。
重望罗浮见双瀑二绝句·其二
作者：赵执信
朝代：清
体裁：七言绝句

春到家山忆采薇，不将蝴蝶制生衣。何由乞取鲍君履，一化云间双燕飞。
重泊馀干溪书感
作者：赵执信
朝代：清
体裁：七言律诗

湖畔沙鸥觉往还，又临野岸弄潺湲。三秋留恨茱萸酒，两度维舟苜蓿湾。应有居人猜白舫，空教新月笑朱颜。青春欲尽犹为客，纵伴渔樵未是閒。
重经钓台
作者：赵执信
朝代：清
体裁：古风

严陵气高洁，本自宜清秋。鼓枻江山晓，茫茫感昨游。楝风纷岭绣，梅雨涨滩流。谁把一竿竹，来披五月裘。
重过邀兔厓
作者：赵执信
朝代：清
体裁：七言绝句

竹马心情老病侵，嬉游旧迹与谁寻。揽衣无限存亡泪，屋角低迷夏木深。
重题二绝句·其一
作者：赵执信
朝代：清
体裁：七言绝句

寒风夜雨送艅艎，泷吏相逢笑客忙。今日归程如有约，澹烟斜日曲红冈。
重题二绝句·其二
作者：赵执信
朝代：清
体裁：七言绝句

馀霞分映碧丛丛，回首迢遥望益工。北客来游须著眼，当舻三十六屏风。
重题芍药
作者：赵执信
朝代：清
体裁：七言律诗

酝酿春光故放迟，清和不失画栏期。浓香拥径风微散，艳色翻阶日半欺。士女有怀充报赠，君王无分领歌词。壶公偏解相料理，手植灵根近上池。
野兴
作者：赵执信
朝代：清
体裁：七言律诗

荞花开处朦胧远，春雪轻埋草半青。豆荚肥时纷历乱，错疑蔟叶总蚕形。有年比屋迎田祖，无事从余说孝经。传语霜风须著意，安排醉眼眺林坰。
野岸疏篱始见黄菊
作者：赵执信
朝代：清
体裁：五言律诗

目惬重阳后，黄花倍有情。雨畦留骆赏，柳径得陶清。背橹看乡县，倾杯隔弟兄。谁知秋向尽，初访豫章城。
野泊对新月口占
作者：赵执信
朝代：清
体裁：七言绝句

欲飞欲落萤火明，为官为私鼓吹声。溪头月上菱角曲，水面舟浮莲叶轻。
野泊闻虫鸣
作者：赵执信
朝代：清
体裁：五言律诗

不放秋声绝，冬吟听更悲。岸船相掩处，烟月未分时。故向风霜语，如矜天地私。微生吾识尔，端是与炎宜。
野行访王文学不遇
作者：赵执信
朝代：清
体裁：五言律诗

秋田泥活活，野路半分明。露下麦初茁，烟中人自耕。溪沙夜牛迹，村舍午鸡声。惆怅林扉寂，幽人不出迎。
钗头凤·秋思
作者：赵执信
朝代：清
体裁：词

栖鸦绝。啼螀切。晚阴摇漾玲珑月。乡山路。家园树。新秋风景，几番晴雨。去。去。去。清歌咽。春情叠。醉红双眼频生缬。云朝暮。人新故。迷离归梦，一时难诉。住。住。住。
钝吟冯先生宅感怀二绝句·其一
作者：赵执信
朝代：清
体裁：七言绝句

青山一掩子云居，风𥰡松门雨涨闾。破屋时闻吟啸苦，诸孙寒饿抱遗书。
钝吟冯先生宅感怀二绝句·其二
作者：赵执信
朝代：清
体裁：七言绝句

间世钟期强听琴，潜依流水写微音。敝庐未解相料理，枉被名卿妒范金。
钱塘曹自蕙来视余山中将之历下访友
作者：赵执信
朝代：清
体裁：古风

门前西湖水，枕上浙江潮。作客二十年，此间谁久要。我病不能行，君病不能止。惊蓬将落叶，正值秋风起。拟过大明湖，爱其清且沦。湖月照归梦，西子笑煞人。闻有卖药翁，壶中隐天地。拄杖会成龙，赠君莫轻弃。我本东海客，愿从安期游。当飞赤玉舄，与子偕来不。
长乐道中即目
作者：赵执信
朝代：清
体裁：七言律诗

雨寒山净屐无泥，野阔江分路向低。井邑入云皆绘画，田畴随竹忽东西。寻源渔子迷秦代，买宅嘉宾误剡溪。残腊过时春更好，却防勾引子规啼。
长寿庵赠石濂上人
作者：赵执信
朝代：清
体裁：五言律诗

城西闻磬处，寂历赞公房。池聚碧海色，窗分绝域香。树形龙听法，僧病鹤还乡。颇爱宗风大，能知楚客狂。
閒
作者：赵执信
朝代：清
体裁：七言律诗

清池长在竹篱前，莲叶生来倍可怜。梅雨入檐侵乳燕，柳风吹牖带新蝉。稽生客至无妨锻，贺老船停定好眠。每拟龙沙觅消息，不知閒外有神仙。
閒
作者：赵执信
朝代：清
体裁：七言绝句

閒凭书卷添眠味，暗刻窗阴觉日长。暖色待将花打叠，春怀须著酒禁当。
閒园
作者：赵执信
朝代：清
体裁：五言律诗

閒园坐长日，水木共萧森。疏竹风前合，清池雨后深。远山无定色，幽鸟自多音。霞外馀孤赏，泠然不可寻。
閒园偶疾
作者：赵执信
朝代：清
体裁：七言律诗

倦游偏觉岁时徂，归计荒唐梦亦无。僻处闭门饶水竹，客中卧病对妻孥。拙谋未就寻山志，豪兴甘辞贮酒厨。喜与壶公近相识，几将药物遗潜夫。
门人李定洛为余僦得陈氏西园兼具器用遂移居之颇有池亭竹树
作者：赵执信
朝代：清
体裁：古风

客游如蹑空，所倚在同好。不有磊落人，缓急焉可料。中吴旧知己，文酒萃众妙。何期援鸣琴，往往发苦调。子从天上来，为我济枯槁。黯黯寒雾中，孤光耿相照。饷遗岁事修，招邀旅愁扫。旁舍僦閒园，水树春䆗窱。野性嗜幽寂，羸躯容简傲。幸能亭子云，奚必宅安道。况复盛供张，老屋开新耀。既徙忽如归，妇子喧语笑。高楼临广池，卧起得登眺。快心乃不翅，沉痼倘终疗。诸群寻声至，有时挈榼造。请子为涖盟，从容理歌啸。
门外菜花大放
作者：赵执信
朝代：清
体裁：七言律诗

日倚閒门对野塘，爱看十顷菜花黄。柳因烟让分明色，麦向风偷散漫香。夜半霏微经好雨，溪头平远放斜阳。春来每载兼旬酒，拟换他乡作醉乡。
问弟侄儿孙来迎者
作者：赵执信
朝代：清
体裁：五言绝句

怜余为客久，迎劳见情亲。忽忆前相送，而今减几人。
问津园即事
作者：赵执信
朝代：清
体裁：七言律诗

閒园有约几回空，逸兴无端趁海风。绿树自随人远近，斜阳不隔水西东。槐阴老屋宜清簟，莲叶新陂待碧筒。便与诸君常倒载，儿童一任笑山公。
问讯傅岩卧病
作者：赵执信
朝代：清
体裁：七言律诗

酒阑曾忆共凭阑，池上萧萧惹暮寒。乍可藏身耽屋煖，未容伏枕送冬残。遥怜翠袖如云侍，时放清眸似电看。庑下故人空吊影，待君强起劝加餐。
闰月七夕
作者：赵执信
朝代：清
体裁：七言绝句

晚云不散垂垂雨，乌鹊争飞一一回。未必天孙思再渡，世间儿女浪相猜。
闻南村说近日西湖成五绝句·其一
作者：赵执信
朝代：清
体裁：七言绝句

昔游恍惚失东隅，听向尊前与恨俱。羡尔轻舠去来处，他年鸡絮得将无。
闻南村说近日西湖成五绝句·其三
作者：赵执信
朝代：清
体裁：七言绝句

平湖空水不容鱼，人迹谁侵处士居。放鹤亭依黄屋在，更将封禅较相如。
闻南村说近日西湖成五绝句·其二
作者：赵执信
朝代：清
体裁：七言绝句

花月争邀半醉天，风光何似绍兴年。已知歌舞休来久，留取湖山作可怜。
闻南村说近日西湖成五绝句·其五
作者：赵执信
朝代：清
体裁：七言绝句

空山清梦闭烟萝，重阻江南一带波。忆与渔洋解嘲语，平生六一未经过。
闻南村说近日西湖成五绝句·其四
作者：赵执信
朝代：清
体裁：七言绝句

风篁松栝匝幽扉，日日悲风捲落晖。拟上高峰唤西子，分将浓抹属明妃。
闻尚有游邓尉者寄讯绝句
作者：赵执信
朝代：清
体裁：七言绝句

坡公偏趁未花来，白傅誇称爱半开。何似寒风送孤棹，湖山寻遍为残梅。
闻王南村于去年九月病亡
作者：赵执信
朝代：清
体裁：古风

酤酒秣陵市，送别春江头。题诗泪随笔，已识今生休。渡江滞三时，所至触君迹。一自掩山扉，山深断消息。知君所居处，近海越帝城。帝城深于海，造次谁敢行。仙期俱渺茫，魂梦各疏钝。但有旧音书，那觅新闻问。昨日故人子，缄寄津门遥。当食读未半，投箸惊长号。言君虽得归，生计日已寠。衰病积不支，委形值秋暮。含悲算岁月，相识五十年。应缘夙生契，肺腑久益坚。出游必逢君，不限地近远。平生缀篇章，忆赠他人罕。交情会有尽，从此隔泉扃。神理如可托，为君写道经。
闻鲁庵自河北移竹种于垂虹榭后奉题十八韵
作者：赵执信
朝代：清
体裁：古风

爱君池上榭，六月如寒厅。连朝坐新雨，倒尽双玉瓶。小山当户矗，孤云霭亭亭。微风香池荷，跳鱼响清泠。四围杂树色，参差翠成屏。犹嫌未浓阴，不蔽白日形。卫水二千里，水滨竹青青。深丛积雾雨，新箨抽雷霆。一舸衣带流，千竿凤凰翎。遂使寻丈姿，入此方寸庭。君真好事者，回斡动地灵。斸象起嵚岑，排空生杳冥。凄清高士庐，缥缈仙人扃。正赖琅玕景，一洗鱼肉腥。潦倒王子猷，长日烦居停。追凉应更数，啸咏或可听。娟娟海天月，照人易飘零。与君即嵇阮，但醉不用醒。
闻鹧鸪
作者：赵执信
朝代：清
体裁：五言律诗

拥棹听南禽，寒风生夕阴。月黄江淡白，山静竹萧森。为客欲万里，此行违寸心。殷勤相劝意，空入榜歌音。
阳城夜饮
作者：赵执信
朝代：清
体裁：七言绝句

高馆张灯天向昏，山城打鼓晓逾喧。不知酒力谁深浅，一夜开帘雪没门。
阻雨不游金华洞金华明府鹿友兄为言三衢山中有仙人楼阁居绝壁上人迹不可到而望之甚真近亦每施丹采余心异之乃记以诗
作者：赵执信
朝代：清
体裁：古风

神仙楼阁难近傍，鱼龙就海摹其状。天风乱捲入云烟，剩遣人间道虚妄。群仙大笑悯愚顽，显以灵通布叠嶂。飞檐下视白日流，洞户重开翠微上。不知厥地谁主宰，不知厥宅谁营创。构造知用何材木，执作知用何工匠。或依帝所宫阙形，或仿世中屋庐样。传闻藻绘屡增新，岂有尘氛得遮障。丹房紫翠出寰区，咫尺金华庸敢抗。赤松定已久移居，故洞石羊两相向。我从早岁佩豁落，几抱残书搜脉望。二劳曾乞紫霞餐，万里终持绿玉杖。㩳身何日排青冥，挥手同时谢谗谤。待兄扣壁唤初平，遥见松扉一鹤飏。
阻风泊浈阳峡中夜大雷电晓起对雨
作者：赵执信
朝代：清

禺阳帝子调黄钟，坐爱空山有来往。昨朝宿雾隐飞来，自笑游踪何卤莽。峡风忽讶失前津，浈水翻能汩归榜。孤舟萍梗仰阴崖，敢以微躯触罔象。夜深魂魄悸崩雷，便恐乾坤裂惊响。群龙久困快一伸，火鬣朱鳞竞腾上。地穷川岳疑变移，天远鬼神畏钩党。岂知作剧向幽人，苦欲要遮纵欢赏。晓披万瀑散晶明，烟放千林动萧爽。芳春烂缦未过半，绝壁丹青划成两。闲情留梦寄孱颜，冻雨为余洗怅惘。殷勤更拟乞瑶笙，徐引回风送兰桨。
阻风泊浈阳峡中夜大雷电晓起对雨
作者：赵执信
朝代：清
体裁：古风

禺阳帝子调黄钟，坐爱空山有来往。昨朝宿雾隐飞来，自笑游踪何卤莽。峡风忽讶失前津，浈水翻能泊归榜。孤舟萍梗仰阴崖，敢以微躯触罔象。夜深魂魄悸崩雷，便恐乾坤裂惊响。群龙久困快一伸，火鬣朱鳞竞腾上。地穷川岳疑变移，天远鬼神畏钩党。岂知作剧向幽人，苦欲要遮纵欢赏。晓披万瀑散晶明，烟放千林动萧爽。芳春烂漫未过半，绝壁丹青划成两。閒情留梦寄孱颜，涷雨为余洗怅惘。殷勤更拟乞瑶笙，徐引回风送兰桨。
阿趁周岁戏题
作者：赵执信
朝代：清
体裁：五言律诗

老爱佳孙子，从教溷乃公。齿牙冰雪凝，言语栗留工。提剑非吾素，抽毫有父风。朝朝颍川郭，抱汝著车中。
陈傅岩宅饮沧酒二首·其一
作者：赵执信
朝代：清
体裁：五言律诗

故人藏美酒，相待几经年。握手春风里，衔杯暮雪前。清谈抽别绪，红烛粲华颠。莫觅当时醉，沧津意渺然。
陈傅岩宅饮沧酒二首·其二
作者：赵执信
朝代：清
体裁：七言绝句

香归澹漠色归空，吴越甜浓拜下风。借问当筵赏心侣，何如北士到南中。
陈山农为余泼墨作山水因题赠
作者：赵执信
朝代：清
体裁：五言律诗

太息尘埃内，丹青老此贤。相逢在江海，为我写云烟。雨入竹间屋，风横山半泉。何当骑白鹿，同往翠微颠。
陈思王墓
作者：赵执信
朝代：清
体裁：五言律诗

大雅此丘阿，千秋寄恨多。名非宾客借，才自父兄过。雨暗狼厓树，风生马颊波。灵祠傍神女，作赋问如何。
陈思王墓
作者：赵执信
朝代：清

大雅此丘阿，千秋寄恨多。名非宾客借，才自父兄过。雨暗狼崖树，风生马颊波。灵祠傍神女，作赋问如何。
陉阳驿雨甚行橐皆湿舆中聊述
作者：赵执信
朝代：清
体裁：古风

欲知肩舆行遇雨，有似曳尾涂中龟。耸身延颈欲前去，四足不动如悬槌。支窗欹枕雨脚入，纷斜一任西风吹。我既衣裳有沾湿，回视我仆嗟亦疲。幸馀脏腑未湔濯，岂免涕泪同淋漓。无因天漏藉石补，反思油衣以瓦为。人生有情每无厌，遨游谓乐居可嗤。请看行役足辛苦，他时枯坐无庸悲。
除夜杂感
作者：赵执信
朝代：清

闲身恋残岁，相守海南偏。旧历随镫尽，春星傍户悬。客愁先入醉，归梦不知年。迢递今宵漏，遥同故国传。
除夜杂感四首·其一
作者：赵执信
朝代：清
体裁：五言律诗

閒身恋残岁，相守海南偏。旧历随灯尽，春星傍户悬。客愁先入醉，归梦不知年。迢递今宵漏，遥同故国传。
除夜杂感四首·其三
作者：赵执信
朝代：清
体裁：五言律诗

南国冬多雁，无因觅北书。妻儿愁病隔，江海岁华虚。星斗移游迹，烟花近敝庐。可能和燕燕，春社咏归与。
除夜杂感四首·其二
作者：赵执信
朝代：清
体裁：五言律诗

屠苏连少长，此夕笑颜开。雪意低迷夜，灯光晃漾杯。坐中应道我，岁尽未归来。万里三更嚏，乡心一倍催。
除夜杂感四首·其四
作者：赵执信
朝代：清
体裁：五言律诗

故人为郡处，留我似平生。失意无亲戚，他乡有弟兄。年将人荏苒，春与酒逢迎。莫漫耽良宴，来朝别有情。
除草
作者：赵执信
朝代：清

久旱惜庭草，秋来随意繁。宁知藉残雨，亦复碍闲门。芳芷元殊臭，寒霜岂有恩。殷勤向原野，何处不春温。
隔江见白鹤峰
作者：赵执信
朝代：清
体裁：五言律诗

旧馆规终老，眉山此买山。游人自东望，江水不西还。湖上云难问，林中舍半关。高楼晴对处，风细夕阳间。
隔清洋水见山寺寺门霜叶甚盛
作者：赵执信
朝代：清
体裁：七言绝句

斜日秋山一掩明，寺门迢递落钟声。半篙白水千红树，疑到樱桃涧底行。
雨中与燮公同舟过万里桥
作者：赵执信
朝代：清
体裁：古风

久客閒故佳，微雨出不厌。舟如凫孤跃，人与萍同泛。晓溪呈宿净，霜叶送馀艳。棹意入烟轻，山姿向寒敛。深情属促膝，狂兴引掀髯。云重喜炉明，风严知酒酽。人生快朋俦，流落何足念。万里起船头，苍茫讵能缆。
雨中得大木遗诗题感因怀平生故人
作者：赵执信
朝代：清
体裁：古风

素士恋知己，衰年感同心。懵懵如见梦，恻恻还听琴。户外波荡潏，庭中山嵚崟。绵邈三十载，空天落遗音。向夕微雨过，悲风生竹林。当时文酒侣，满目成飘沉。嵇调恍一接，阮樽谁复斟。浩然望云海，独发怀仙吟。
雨中泛汾水感兴
作者：赵执信
朝代：清
体裁：古风

细雨已作泥，微风能漾舟。渺渺入汾水，悤悤怀胜游。汉代昔巡幸，画舸张龙斿。冠盖拥前列，箫鼓横中流。棹歌今歇绝，千载长清秋。我行望天末，云物惨不收。群山莽回互，水木相绸缪。地势亘终古，世事随浮沤。乃知前人名，翻藉山川留。舟人理楫急，及岸还夷犹。把杯酹水涘，此意空悠悠。
雨中花·咏老少年
作者：赵执信
朝代：清
体裁：词

一夜霜风凄卉木。谁潜与、偷红换绿。丛棘篱边，荒苔庭际，百叶娇堪掬。烂缦秋容看不足。浑不似、春心拘束。添得凄凉，催将酩酊，未肯输黄菊。
雨中过查编修德尹嗣瑮寓斋杨编修耑木中讷亦至小饮志别二首·其一
作者：赵执信
朝代：清
体裁：五言律诗

忆别尘埃里，重却江海间。我来先落叶，君含似深山。松桂雨中绿，书琴秋日閒。廿年一樽酒，新照鬓毛斑。
雨中过查编修德尹嗣瑮寓斋杨编修耑木中讷亦至小饮志别二首·其二
作者：赵执信
朝代：清
体裁：五言律诗

杨子翩然至，相看泪转挥。九原知已尽，四海故人稀。骚雅时方盛，渔樵道未非。悲欣付酣醉，岐路各翻飞。
雨中钱塘江登舟
作者：赵执信
朝代：清
体裁：古风

息棹六桥曲，西湖不我留。径去勿返顾，趁此江上秋。八月天宇廓，千里风力遒。潮如万山雪，胥怒殊未休。身非弄潮儿，疾呼转船头。萧条飞雨来，洗我懦与羞。西南江山丽，可以穷讨搜。坐览云木秀，卧挹沙水幽。宵为渔浦济，明追康乐游。
雨入清远峡
作者：赵执信
朝代：清
体裁：七言绝句

危樯中矗破天痕，峡与云波互吐吞。欲取军持验坡语，春江急雨水增浑。
雨后即目
作者：赵执信
朝代：清
体裁：七言律诗

好风佳霁变园林，耳目清新莫远寻。淡竹映池千点黛，陵苕缘霤一沟金。朱鱼群作穿荷戏，时鸟偏工食葚音。不许老夫心便死，静中牵惹发微吟。
雨大甚小舟不可前野泊芦中遥寄寓舍
作者：赵执信
朝代：清
体裁：七言律诗

湿烟争归蠡口树，斜照不开乌目云。风和雷电一时至，雨与天水难可分。篷席全收幄幕用，菰芦合策堂皇勋。行人此行幸安稳，破冢驰书相报闻。
雨泊京口驿去端阳数日矣
作者：赵执信
朝代：清
体裁：七言律诗

江头系缆坐清深，爱听潮声厌市音。酒自六朝何薄薄，雨经三日故愔愔。空馀沧海乘桴兴，无复春波接叶心。闻道鱼龙嬉戏绝，金焦晴色尚堪寻。
雨泊虎邱
作者：赵执信
朝代：清
体裁：五言律诗

十里浮图影，三年舴艋舟。溪山总相识，风雨复遮留。烟树空波映，秋灯小肆幽。桥边忆斟酌，遣梦与同游。
雨泛苏堤戏呈席上
作者：赵执信
朝代：清
体裁：七言律诗

湖云乍涌带轻雷，十里平波潋滟开。惯趁斜阳抛月去，却冲飞雨放舟来。潮声澎湃遥随榜，峰影冥濛倒入杯。从此风篁清夜梦，六桥一曲更迟回。
雨溯鄱江过贵溪
作者：赵执信
朝代：清
体裁：五言律诗

山色凝前度，归心只自迷。帆迟彭蠡曲，春落弋阳西。急雨牵江直，新林翼岸齐。逢人问溪馆，沙鸟至今啼。
雨登八咏楼临双溪听弹琴
作者：赵执信
朝代：清
体裁：五言律诗

登楼怀八咏，俯郭见双溪。梁日不可接，越呤空自悽。江沉寒雨净，山入暝烟齐。此意凭谁领，清琴有客携。
雨霁早行
作者：赵执信
朝代：清
体裁：五言律诗

寒雨净天色，晓风收暗尘。乱霞明绮皱，初日上金轮。草草鸣鸡市，悤悤渡水人。凉秋纵东走，海气正鲜新。
雪晴过海上适海市见之罘下自亭午至晡快睹有述时十月十日
作者：赵执信
朝代：清
体裁：古风

今晨雪乍晴，寒日生扶桑。出门邀河伯，东向同望洋。昨日之罘山，紫翠点水如鸳鸯。未至二三里，见人欲飞翔。坐来忽复不相识，回峰叠嶂皆摧藏。赫然烟霭中，城郭连帆樯。疑是秦楼船，归来阅千霜。又疑瑶宫与贝阙，神山倒影沧流长。飞仙骖虎豹，晃漾淩波光。招招不得语，目极天苍黄。同游竞指是海市，对之使我神扬扬。岁序闭冰雪，鱼龙走颠僵。非时出瑰丽，此遇超寻常。当年苏夫子，雄词自炫惊海王。惭予本凡才，未敢纵笔相颉颃。不请亦得睹，失喜欲发狂。巨川细流两无拒，信知大海真难量。准拟还家诧乡党，讵肯此地辞杯觞。天穷人阨总莫问，微尘大地俱荒唐。客散境变灭，半山还夕阳。醉归却听暮潮上，浩浩天风吹面凉。
雪晴过海上，适海市见之罘下，自亭午至晡，快睹有述，时十月十日
作者：赵执信
朝代：清

今晨雪乍晴，寒日升扶桑。出门邀河伯，东向同茫洋。昨日之罘山，紫翠点水如鸳鸯。未到二三里，见人欲飞翔。坐来忽复不相识，回峰叠嶂皆摧藏。赫然烟霭中，城郭连帆樯。疑是秦楼船，归来阅千霜。又疑瑶宫与贝阙，神山倒影沧流长。飞仙骖虎豹，晃漾凌波光。招招不得语，目极天苍黄。同游竞指是海市，对之使我神扬扬。岁序闭冰雪，鱼龙走颠僵。非时出瑰丽，此遇超寻常。当年苏夫子，雄词自炫惊海王。惭予本凡才，未敢纵笔相颉颃。不请亦得睹，失喜欲发狂。巨川细流两无拒，信知大海真难量。准拟还家诧乡党，讵肯此地辞杯觞。天穷人厄总莫问，微尘大地俱荒唐。客散境变灭，半山还夕阳。醉归却听暮潮上，浩浩天风吹面凉。
雪花飞·同前
作者：赵执信
朝代：清
体裁：词

鹭白分将砌竹，猩红染就山茶。浑似天寒衣袖，轻雪黏花。隐笑修眉黛，含情小步斜。略把人间意态，逗与西家。
霁日
作者：赵执信
朝代：清
体裁：古风

晓霁雾欲收，青山自吞吐。朱曦荡积阴，朗然当我户。俯视见疏豁，聚落粲可数。淄水抱日来，浮光动禾黍。农夫击柝集，邻舍缫丝语。饱食出溪桥，微风坐停午。
青龙冈北渡河口占
作者：赵执信
朝代：清
体裁：七言绝句

杏花风飐榜人歌，一瞬轻舠济大河。解道险巇有安稳，祇应银汉日颠波。
韬光庵金莲池上茅屋三楹远见江海下尽西湖杭城浮动其中极旷奥之趣余醉后独往得之倚酒大书曰直须还他第一既而成二十韵因留别诸子
作者：赵执信
朝代：清
体裁：古风

钱塘奇秀雄东南，城郭江海湖相参。归墟无涯罗刹怒，虽有木郭难穷探。西湖近人逞姿首，百媚并入微波含。我曾高登凤凰顶，左右顾盼情所耽。颇憎廛市接嘈杂，日夜沸耳声何堪。湖楼今来成小住，浮金耀碧输名蓝。自矜坐卧得閒静，潜临清镜窥烟岚。江神海若定大笑，茧中局缩如春蚕。提壶曳杖赴林岫，欲搜幽僻供馋贪。岂知造物无尽藏，天心秘惜留深龛。盲僧俗客日交臂，但于池畔争肥甘。幸偕佳士解乡导，倦足造次趋沉酣。披榛陟险就破屋，山灵许我前生谙。当门纵目忽狂叫，一洗曩昔游人惭。波涛云雾拥郁郁，楼台烟火浮澹澹。竹树前张绮绣幄，峰峦竞插琼瑶篸。丹青琐碎剩可喜，付与荡桨儿童谈。排空奋笔独题品，直以第一还斯庵。群贤齐声和真赏，拟劖丹嶂藏金函。万里兹游殿奇绝，归程无复魂黠黯。
韶石
作者：赵执信
朝代：清
体裁：古风

君不见虞庭始成韶乐时，两间干羽何参差。声容尽善地则陋，茅土未改陶唐遗。六龙南巡恣游放，江山自献群灵驰。苍梧东畔湘水曲，怪石林立争嵚崎。搀天拔地三十六，形状瑰诡神所为。鸿蒙凿处试天刃，岿然列此左阙右阙毬门基。是时鳏帝心颜怡，顾视岳牧咨后夔，胄子蹡蹡执器随。崇卑远迩各有据，俨然堂上堂下森等衰。始作云波势绵渺，既乱风雨中合离。鱼龙腾踏蛟螭泣，祝融延伫禺阳窥。坐令后世闻有飞仙语，到今指似空猜疑。峰驼阁凤或变化，想像当年百兽率舞凤来仪。呜呼，重瞳野死竟不返，不识箫韶，未奏之前此石安所施。举头一笑天低垂，吾欲飙车寻九嶷。
顺流下十八滩
作者：赵执信
朝代：清
体裁：古风

春水决连峡，归帆吞乱滩。江山解人意，不复相盘桓。怒流如龙鳞，可顺不可干。怪石如恶人，形灭气亦殚。我身列御风，舟子僚弄丸。俄然郁孤影，遂著五云端。忆昨强沿溯，目眩摧心肝。雷霆争寸隙，性命轻微澜。人生忧乐情，旷士同一观。怀哉今所易，即是前所难。
顾霖苍索赠
作者：赵执信
朝代：清
体裁：古风

归心如残岁，飘忽不可止。既发复停桡，乃为二三子。虎邱往来会，相送每彼此。住久混乡关，裴回临水涘。诸君亦恨恨，不与他时似。我何以得斯，坐中慨然起。忆从客名邦，已阅两星纪。知交间新故，投契存终始。历畹采芳兰，搜林赏杞梓。愧非晏相贤，谬荷季札喜。半生累疏狂，所至足嗤毁。岂知在诗中，竟未遗一矢。酒樽注江河，诗律错宫徵。初犹隔形骸，近欲浃肌髓。风流固易散，苦乐本相倚。欲知别时情，请喻聚时指。长康索赠言，我意正难已。便恐杂惨悽，何心竞恢诡。把袂且须臾，登舻即千里。去去从此别，人生偶然尔。
题信州所畜白鹦鹉
作者：赵执信
朝代：清
体裁：七言绝句

自爱晴窗理雪衣，霜风还为下帘帷。情知舌巧王孙喜，不向金丸落处飞。
题光孝寺风幡堂所藏贯休画阿罗汉像二轴各一首·其一
作者：赵执信
朝代：清
体裁：古风

老宿写经经在眼，千偈歘随电光转。山精洒扫倦欲眠，拥彗而偻人衣冠。小师欲语不得语，微笑当庭白日午。人天湛然池水空，殿角飂飂幡动风。
题光孝寺风幡堂所藏贯休画阿罗汉像二轴各一首·其二
作者：赵执信
朝代：清
体裁：古风

打包何来自西竺，憩足昂头观有欲。猿公低树如有言，山僧无我何见闻。一雏如拳缀母背，非人可以人理会。尔曹攀枝无损根，此物云是菩提身。
题光孝寺风幡堂所藏贯休画阿罗汉像二轴各一首冬日去天津鲁庵及其子弟相送至远郊留别二首·其一
作者：赵执信
朝代：清
体裁：古风

寒郊晓风日，惨澹引行尘。经岁忘归客，今朝独去身。可怜相送者，一一最相亲。试与斯须立，已伤无限神。
题十三叔佚老庵
作者：赵执信
朝代：清
体裁：五言律诗

齐年臣叔健，白首嗜遗经。旧著潜夫论，新成陋室铭。抱怜文若幼，谈许阿咸听。缥缈天文里，谁占处士星。
题因园听泉榭
作者：赵执信
朝代：清
体裁：七言律诗

池光回映曲栏平，涧水遥穿洞户行。竟日深林响寒雨，四时空谷送秋声。主宾谈向铿訇息，鱼鸟心从寂历生。忆访仙人阅亭馆，水精帘槛坐分明。
题大木所寄晴川集后
作者：赵执信
朝代：清
体裁：古风

前年送君往武昌，赠君束锦充诗囊。男儿手持三寸管，取快正在江山长。鹦鹉洲边久留滞，身骑黄鹤追凤凰。归来烂漫出妙句，颇疑胸已收三湘。我时纵观屡击节，顿从尘垢生清凉。矧今削迹处穷谷，远寄无异琼琳琅。楚骚风流日凌替，吾道欲付多岐羊。巨手有力惜不用，蚕鱼路塞谁开张。渔洋诗翁老于事，一一狎视海鸟翔。赏拔题品什六七，时放瓦釜参宫商。苏门上客虽旅进，未许与子为秦黄。兹集评点信精审，莫遣流辈轻料量。传声吠影两无当，口似昭旷心苍茫。我昔有志峻格律，失足罗网缘谤伤。人谓意气定衰减，讵知胆力犹坚刚。会与五岳果夙约，独乘莽𦕈游八方。他年自携三万首，要向君论抗雁行。
题家弟稼民执谷所画花草便面
作者：赵执信
朝代：清
体裁：古风

十年山居侣草木，篱外荷花水边菊。閒搜秽莽品清新，细草幽花总堪掬。出山忽作尘中游，袖手昏昏沧海头。轮与惠连能染笔，临泉坐石写清秋。谁送一枝来眼底，露态烟姿梦魂里。凭君传语报池亭，开到秋花我归矣。
题山前破屋
作者：赵执信
朝代：清
体裁：古风

柁楼背倚山前溪，篷窗每启怜溪西。老屋三间破如此，村农久恋成幽栖。儿啼妇语当其下，败瓦残椽莽相亚。炊烟涌出云无心，天影常悬城不夜。频看锄笠出复归，宁识全家在翠微。眼中篱障撤都尽，多事黄昏仍掩扉。昨宵惊龙起行雨，驭电排风吼雷鼓。断岸粗能撑拄牢，坏墙犹得存留古。敢将结构斗鲜新，风月玲珑合与邻。但惜中非玉川子，茶铛腾沸隔波闻。
题搜山图
作者：赵执信
朝代：清
体裁：古风

深山穷壑妖所都，帝遣丁甲行天诛。飞廉屏翳丰隆俱，鬼狞神怒争前驱。戈矛霜耀森旌旟，彼主者谁提鹿卢。金甲错落须眉粗，前伏帖息为于菟。何不乘之趋亦趋，却跨两鬼麾前徒。杂还万众飘风徂，蚁视蛇虺鼠熊貙。剸胸碎首不须臾，立使幽险成夷涂。窈窕岩洞中纡徐，猿猱狐狸相与娱。炫服丽质人无殊，新妆盈盈施粉朱。狙公醉倒笑语扶，峨冠堕地犹狂呼。大罚降矣何其愚，死且不悔可叹吁。巨蟒脩鳞千丈躯，举头倏忽排云衢。掉尾已断将焉逋，黑螭拳缩甘就拘。潜飞无计空牙须，俛视水澨羞虾鱼。禹鼎象物良非诬，烈山焚林劳朕虞。未抵神力工扫除，阊阖巍巍临太虚。清问下逮知民瘉，山川永奠人安居。麒麟凤凰岂竟无，问君胡然为此图。
题文姬观猎图
作者：赵执信
朝代：清
体裁：古风

天山霜草白于雪，金勒明驼行复歇。贤王前行屡停鞭，顾笑欲得车中怜。车中美人色赪玉，汉日边风摧鬓绿。旃裘乳酪镇相亲，寒束芳心羞不瞩。健儿身手如犬鹰，争倚彫弓驰射生。忽闻鸣镝云间响，何似焦桐弦上声。
题春墅晚归图
作者：赵执信
朝代：清
体裁：古风

春风开花花满家，主人出看江头花。朝和卯酒上骄马，嘶入春风藤笠斜。江头日日人如织，主人何人不相识。昏酣不觉往来频，到处据鞍倾一石。长江解渴无时醒，快意但与花逢迎。青春未肯私白日，暧暧西山烟景逼。归时翻讶日能沉，委辔垂鞭为花惜。马前呼门声欲低，主人醉梦花犹迷。
题海岸小溪
作者：赵执信
朝代：清
体裁：五言绝句

沙岸坼远海，微涓先见容。为怜江汉水，万里始朝宗。
题燕子矶
作者：赵执信
朝代：清
体裁：七言律诗

淩波掠雪似飞飞，千古长巢在翠微。桁断何由半朱雀，巷深底处觅乌衣。江山社换无来去，宫殿春残有是非。赢得扁舟南北客，风高日落镇相依。
题王临川集
作者：赵执信
朝代：清
体裁：七言绝句

熙宁名绩惠惇联，千古江山气惨然。玉茗堂中词客在，始应替得谢临川。
题王竹村诗卷二绝句·其一
作者：赵执信
朝代：清
体裁：七言绝句

爱君温润足诗情，试把新诗眼倍明。西笑悠然识风格，峨嵋回映蜀江清。
题王竹村诗卷二绝句·其二
作者：赵执信
朝代：清
体裁：七言绝句

横槊襟情忆阿瞒，不教词客唤粗官。庭柯引得东方凤，却与群鸥一例看。
题王鍊师潮上新居
作者：赵执信
朝代：清
体裁：五言律诗

万顷波光里，平添屋一区。焦庵惟结草，董杏偶论株。饥凤下依竹，蛰龙深养珠。太山阿阁在，莫只恋菰芦。